sagorsarker/bangla-wikipedia huggingface dataset:
হেনরিয়েটা লেভিট

হেনরিয়েটা সোয়ান লেভিট () (৪ জুলাই, ১৮৬৮ - ১২ ডিসেম্বর, ১৯২১) মার্কিন জ্যোতির্বিজ্ঞানী। ১৮৯৩ সালে তিনি হার্ভার্ড কলেজ মানমন্দিরে সহকারী হিসেবে কাজ শুরু করেন। তার কাজ ছিল ফটোগ্রাফিক প্লেটে তারা গণনা করা। এ যুগে যে কাজটি কম্পিউটারে করা হয় তিনি এবং তার অন্যান্য সহকর্মীরা তা হাতে করতেন বলে তাদের গ্রুপটিকে এখন "হার্ভার্ড কম্পিউটার" নামে ডাকা হয়। এই কাজের জন্য হার্ভার্ডের জ্যোতির্বিজ্ঞানী এডওয়ার্ড চার্লস পিকারিং বেশ কয়েকজন নারী অধিস্নাতক শিক্ষার্থীদের নিয়োগ দিয়েছিলেন।
তারা গণনা করতে গিয়ে অনেকগুলো তারার উজ্জ্বলতা নির্ণয়ের পাশাপাশি লেভিট জ্যোতির্বিজ্ঞানের ইতিহাসে সবচেয়ে গুরুত্বপূর্ণ একটি আবিষ্কার করে বসেন। আবিষ্কারটি হচ্ছে শেফালী বিষমতারার পর্যায়কাল এবং প্রভার মধ্যে সম্পর্ক। এই সম্পর্ক ব্যবহার করেই পরবর্তীতে এডুইন হাবল আবিষ্কার করেছিলেন যে, আমাদের আকাশগঙ্গার বাইরেও অসংখ্য ছায়াপথ রয়েছে। এই পদ্ধতি ব্যবহার করে অনেকগুলো ছায়াপথের দূরত্ব নির্ণয়ের মাধ্যমে তিনি বিখ্যাত হাবল নীতিও আবিষ্কার করেছিলেন। লেভিটের সূত্র ধরে হওয়া এসব আবিষ্কার মহাবিশ্ব সম্পর্কে আমাদের ধ্যান-ধারণা আমূল পাল্টে দিয়েছিল।
বোস কর্পোরেশন

বোস কর্পোরেশন () যুক্তরাষ্ট্রের ম্যাসাচুসেটস অঙ্গরাজ্যের ফ্রামিংহ্যাম ভিত্তিক একটি ব্যক্তিমালিকানাধীন কোম্পানী যা বিভিন্ন ধরনের শব্দ ও শ্রবণযন্ত্র নির্মাণে বিশেষায়িত। এটি ১৯৬৪ সালে অমর গোপাল বসু (তিনি অমর বোস নামেও পরিচিত) কর্তৃক প্রতিষ্ঠিত হয়। কোম্পানীটি বর্তমানে ৫ টি কারখানা, ১৫১টি খুচরা বিক্রয়কেন্দ্র (২০০৬ সালে ২০ অক্টোবরের হিসাব অনুযায়ী) এবং একটি অটোমোটিভ সাবসিডিয়ারি পরিচালনা করছে। মার্কিন যুক্তরাষ্ট্রে গৃহস্থালী অডিও এবং বহনযোগ্য অডিও এর খুচরা বিক্রির দিকদিয়ে ২০০৮ এর নভেম্বর থেকে ২০০৯ এর এপ্রিল পর্যন্ত বোস এর অবস্থান ছিল তৃতীয়। বোস এর ৯০১ স্পীকার সিরিজ এর জন্য সুপরিচিত।
বোস কর্পোরেশন বিভিন্ন ধরনের অডিও ডিভাইস (যার মধ্যে রয়েছে স্পীকার, এমপ্লিফায়ার, হেডফোন, বিলাসবহুল গাড়ির সাউন্ড সিস্টেম) ও অটোমোটিভ সাসপেনশন সিস্টেম উন্নয়ন ও তৈরি করে এবং এর সাথে কিছু সাধারণ গবেষণার কাজও করে থাকে। ম্যাসাচুসেটস ইন্সটিটিউট অফ টেকনোলজির ইলেক্ট্রিক্যাল ইঞ্জিনিয়ারিং এর প্রফেসর অমর গোপাল বসু ১৯৬৪ সালে এটি প্রতিষ্ঠা করেন। মিঃ বোস মার্কিন সামরিক বাহিনী (নৌবাহিনী, বিমান বাহিনী এবং সেনাবাহিনী) এবং নাসার সাথেও কাজ করেন। এখনও তিনি বোস কর্পোরেশনের চেয়াম্যান হিসেবে দায়িত্ব পালন করছেন। ২০১১ সালে ম্যাসাচুসেটস ইন্সটিটিউট অফ টেকনোলজিকে সিংহভাগ শেয়ার দান করে দেবার আগ পর্যন্ত তিনিই বোস কর্পোরেশনের মুখ্য শেয়ারহোল্ডার ছিলেন।
ফ্রামিংহ্যামে ৬৫০০ বর্গমিটার (৭০,০০০ বর্গফুট) আয়তনের বিল্ডিং - এ কোম্পানিটির নিজস্ব রিসার্চ, ডেভেলপমেন্ট ও ইঞ্জিনিয়ারিং (RD&E) বিভাগ অবস্থিত এবং RD&E খাতে এর সর্বনিম্ন বাৎসরিক বাজেট হচ্ছে ১০০ মিলিয়ন মার্কিন ডলার। ২০০৪ সালে ক্রমবর্ধমান অটোমোটিভ ও মার্কেটিং বিভাগের স্থানসংকুলানের জন্য বোস কর্পোরেশন এইপির কাছ থেকে স্টো এলাকায় আরও একটি জায়গা কিনে নেয়।
দরজাসমূহের বই

দরজাসমূহের বই বা দরজারগুলোর বই হল নতুন রাজ্যের সময়কালীন একটি গুরুত্বপূর্ণ প্রাচীন মিশরীয় অন্ত্যোষ্টিক্রিয়ার গ্রন্থ। গ্রন্থটিতে সাধারণভাবে, একটি সম্প্রতি মৃত আত্মার পরবর্তী জীবনের যাত্রার কথা, কিছু নিয়ম, রাত্রিতে সূর্য দেবতার পাতাল অতিক্রম এবং সেখানে খারাপ শক্তিসমূহ (তার মধ্যে রয়েছে আপোপিস সাপ) তাকে সকালে উঠে বাধা দেয়, এর বিরুদ্ধে তার লড়াইের কথা বর্ণনা করে। মৃত আত্মাকে যাত্রাপথে অনেকগুলো দরজা অতিক্রম করতে হয়। প্রত্যেক দরজা একটি ভিন্ন দেবীর সঙ্গে সংযুক্ত করা, এবং মৃত আত্মাকে সেই বিশেষ চরিত্রের দেবীকে চিনতে হবে। গ্রন্থে ইঙ্গিত করে যে, কিছু লোকেরা এই যাত্রায় সহ্মম হয়, কিন্তু যারা সহ্মম না হয় তাদেরকে একটি অগ্নির হ্রদে ফেলে দেয়া হয়, যেখানে তারা দৈহিক তীব্র যন্ত্রণায় ভুগবে।
"দরজাসমূহের বই" বইটি প্রতীয়মান হয় XVIII রাজবংশের শেষের দিকে এবং একে সাধারণভাবে অন্ত্যোষ্টিক্রিয়ার ঘড়ে অথবা অনেক কবরের প্রথম ঘড়ের স্তম্ভগুলোতে লেখা হয়েছে। যদিও বইটি XX রাজবংশ থেকে XXVI রাজবংশ পর্যন্ত কাঠের শবধার লিপিখাচিত করা হয়।
আজ "দরজাসমূহের বই"-এর সর্বাপেক্ষা বিখ্যাত প্রসঙ্গটি হচ্ছে মিশরীয়দের মনুষ্যত্বের জাতি ভেদ করণ, তারা রীতিসম্মত চারটি শ্রেণীতে ভাগ করেছে "মিশরীয়", "এশিয়াটিক", "লিবীয়" এবং "নুবিয়ান"। এ গুলো ফুটিয়ে তুলে ধরে পরবর্তী জীবনে ঢুকতে।
নতুন রাজ্যের অনেক কবরসহ, হোরেমহেব থেকে রামসেস VII ফেরাউনদের কবর গুলোতেও গ্রন্থটি এবং চিত্রটি দেখতে পাওয়া যায়। এগুলো সেননেডজেম এর কবরেও দেখতে পাওয়া যায়। সে ছিল দেইর এল-মেদিনা গ্রামের একজন শ্রমিক, চিত্রশিল্পি এবং কারিগর, যে নতুন রাজ্যের ফেরাউনদের কবর গুলো তৈরি করেছে।
ব্রাজিলের জাতীয় সঙ্গীত

ব্রাজিলীয় জাতীয় সঙ্গীত () হচ্ছে ১৮২২ খ্রিষ্টাব্দে সুরকার ফ্রান্সিসকো মানুয়েল দা সিলভার সুরকৃত দুই অংশে বিভক্ত একটি সঙ্গীত। ১৯২২ সালে ব্রাজিলের রাষ্ট্রপতি এপিতাসিউ পেসোয়া কর্তৃক জারিকৃত একটি অধ্যাদেশ দ্বারা আনুষ্ঠানিকভাবে এটি ব্রাজিলের জাতীয় সঙ্গীতের স্বীকৃতি পায়। আনুষ্ঠানিক সঙ্গীতটির গীতিকার হচ্ছেন অজোরিউ দুকে-এস্ত্রাদা। তার প্রস্তাবনা অনুসারেই ১৯০৯ সালে বেশকিছু পরিবর্তন সাধনের মাধ্যমে মূল সঙ্গীতটি লিখিত হয়।
গানটি দুইটি অংশে বিভক্ত। ব্রাজিলীয় আইন অনুসারে সঙ্গীতের যান্ত্রিক উপস্থাপনার ক্ষেত্রে শুধুমাত্র একটি অংশই বাজানো হবে, কিন্তু কণ্ঠসঙ্গীতের ক্ষেত্রে উভয় অংশই গাইতে হবে। এজন্য দ্বিতীয় অংশটি অধিকাংশ সময়ই (বিশেষ করে খেলাধুলার ক্ষেত্রে) গাইতে শোনা যায় না।
(*) উদ্ধৃতি চিহ্নের ভেতরে থাকা অংশগুলি গোসাউভিস জিয়াসের কবিতা "ক্যানসাউঁ দু এজিলিউ" থেকে নেওয়া হয়েছে।
সিম্পল প্ল্যান

সিম্পল প্ল্যান একটি কানাডীয় পপ-পাঙ্ক ব্যান্ড। ১৯৯৯ সালে সিম্পল প্ল্যান গঠিত হয়, তবে তখন থেকে আজ অবধি কখনো ব্যান্ডটির লাইন-আপ পরিবর্তন হয়নি। ব্যান্ডটির সদস্যরা হলেন- পিয়েরে বুভার (প্রধান কণ্ঠশিল্পী), জেফ স্টিঙ্কো (প্রধান গিটারিস্ট), সেবাসটিয়েন (রিদম গিটার), ডেভিড ডেস্ট্রোসিয়ার্স (বেস গিটার) এবং চাক কোমিউ (ড্রাম)। সিম্পল প্ল্যান চারটি অ্যালবাম প্রকাশ করেছে: "নো প্যাডস, নো হেলমেটস...জাস্ট বলস" (২০০২), "স্টিল নট গেটিং এনি..."(২০০৪), "সিম্পল প্ল্যান" (২০০৮) এবং "গেট ইওর হার্ট অন!" (২০১১)। এছাড়া দুইটি বহুল বিক্রীত লাইভ অ্যালবাম: "লাইভ ইন জাপান ২০০২" এবং "এমটিভি হার্ড রক লাইভ" (২০০৫)।
১৯৯৬ সালে পিয়েরে বুভার, চাক কোমিউ, ফিলিপ জোলিকার এবং এড্রিয়ান হোয়াইট কর্তৃক রিসেট নামে একটি ব্যান্ড গঠনের মাধ্যমে সিম্পল প্ল্যানের সূত্রপাত। রিসেট কানাডার বিভিন্ন স্থানে এমএক্সপিএক্স, টেন ফুট পোল, ফেস টু ফেস ইত্যাদি ব্যান্ডের সাথে সঙ্গীত পরিবেশন করে। এর মাধ্যমে তারা মোটামুটি খ্যাতি অর্জন করে। তাদের প্রথম অ্যালবাম "নো ওরিস" ১৯৯৯ সালে প্রকাশিত হয়, তখন কোমিউ ব্যান্ড ত্যাগ করে কলেজে পড়ালেখার জন্য। দুই বছর পর সে স্কুল জীবনের বন্ধু জেফ স্টিঙ্কো এবং সেবাসটিয়েন এর দেখা পায়। তারা দুইটি পৃথক ব্যান্ডে ছিল। তারা তিনজন সম্মত হয় একটি ব্যান্ড গঠন করার জন্য। ইতোমধ্যে রিসেট তাদের দ্বিতীয় অ্যালবাম "নো লিমিটস" প্রকাশ করে। ১৯৯৯ এর শেষে কোমিউ এবং বুভার একটী কনসার্টে একে অপরের দেখা পায়। বুভার রিসেট ত্যাগ করে কোমিউ-এর ব্যান্ডে যোগ দেবার জন্যে। রিসেটে ডেস্ট্রোসিয়ার্স বুভারের স্থলাভিষিক্ত হন। কিন্তু ছয় মাস পরে তিনিও রিসেট ত্যাগ করেন।
সিম্পল প্ল্যানের নামকরণের মূল কারণ জানা যায়নি। ব্যান্ডের সদস্যরা বিভিন্ন মতামত দিয়েছেন এ ব্যাপারে। এর মধ্যে অন্যতম হল, তারা ম্যাকডোনাল্ডস বা এরকম কোন ফাস্ট ফুড রেস্টুরেন্টের চাকরি এড়িয়ে যাওয়ার জন্য একটি সাধারণ পরিকল্পনা হিসেবে এই ব্যান্ডটি গঠন করে। তবে খুব সম্ভবত ১৯৯৮ সালের নাটক “এ সিম্পল প্ল্যান” বা পিব্যাল্ডের একটি গান “জাস্ট এ সিম্পল প্ল্যান” থেকে ব্যান্ডটির নামকরণ হয়েছে।
২০০২ সালে সিম্পল প্ল্যান তাদের প্রথম স্টুডিও অ্যালবাম "নো প্যাডস, নো হেলমেটস...জাস্ট হেলমেটস"। এই অ্যালবামের বেশ কয়েকটি গান জনপ্রিয় হয়।
অমর গোপাল বসু

অমর গোপাল বসু (ইংরেজি: Amar Gopal Bose; জন্ম ২রা নভেম্বর, ১৯২৯ - ১২ জুলাই, ২০১৩) একজন বাঙ্গালী ভারতীয়-আমেরিকান ইলেক্ট্রিক্যাল ইঞ্জিনিয়ার, সাউন্ড ইঞ্জিনিয়ার এবং বিলিয়নিয়ার উদ্যোক্তা। অমর বোস (Amar Bose) নামেই তিনি অধিক পরিচিত। বিশ্বখ্যাত অডিও ইকু্ইপমেন্ট নির্মাতাপ্রতিষ্ঠান বোস কর্পোরেশন এর তিনি প্রতিষ্ঠাতা চেয়াম্যান।
২০০৭ সালে তিনি বিশ্বের ২৭১তম ধনী ব্যক্তি হিসাবে ফোর্বস এর ৪০০ শীর্ষ ধনী ব্যক্তির তালিকায় স্থান করে নেন। এ সময় তার নীট সম্পদের পরিমাণ ছিল ১.৮ বিলিয়ন মার্কিন ডলার। ২০০৯ সালে তিনি এই তালিকা থেকে ছিটকে পড়েন এবং ২০১১ সালে আবার এই তালিকায় ফিরে আসেন; এবার তার নীট সম্পদের পরিমাণ ছিল ১.০ বিলিয়ন মার্কিন ডলার।
২০১১ সালে, তিনি MIT-এর শিক্ষা ও গবেষণা মিশনকে টিকিয়ে রাখতে এবং অগ্রসর করার জন্য নন-ভোটিং শেয়ারের আকারে MIT-কে কোম্পানির বেশিরভাগ অংশ দান করেছিলেন।
অমর গোপাল বসুর জন্ম ও বেড়ে ওঠা মার্কিন যুক্তরাষ্ট্রের পেনসিলভানিয়া অঙ্গরাজ্যের ফিলাডেলফিয়ায়। তার বাবা একজন বাঙ্গালী এবং মা শ্বেতাঙ্গ আমেরিকান। তার বাবা ননী গোপাল বসু ছিলেন একজন বিট্রিশ বিরোধী বাঙ্গালী বিপ্লবী। তিনি তার রাজনৈতিক কর্মকাণ্ডের জন্য কয়েকবার কারাবন্দীও হন। তাই বিট্রিশ উপনিবেশ পুলিশের হাতে গ্রেপ্তার এড়াতে ১৯২০ সালে তিনি কলকাতা থেকে পালিয়ে যুক্তরাষ্ট্র চলে আসেন।
অমর বসু মাত্র তের বছর বয়সেই তার উদ্যোক্তা প্রতিভার পরিচয় দেন। দ্বিতীয় বিশ্বযুদ্ধ চলাকালীন এ সময়ে পরিবারের জন্য বাড়তি আয়ের যোগান দিতে তিনি তার স্কুলের বন্ধুদের নিয়ে মডেল ট্রেন ও হোম রেডিও মেরামতের একটি ছোট পারিবারিক ব্যবসা প্রতিষ্ঠা করেন।
পেনসিলভানিয়ার অ্যাবিংটনে অবস্থিত অ্যাবিংটন সিনিয়র হাইস্কুল থেকে স্নাতক সম্পন্ন করার পর বোস ম্যাসাচুসেটস ইন্সটিটিউট অব টেকনোলজিতে ভর্তি হন এবং ১৯৫০ এর শুরুর দিকে সেখান থেকে ইলেক্ট্রিক্যাল ইঞ্জিনিয়ারিং এ বিএসসি ডিগ্রি অর্জন করেন। এরপর বোস নেদারল্যান্ডের এইডোভেন এ এনভি ফিলিপস ইলেক্ট্রনিকস এর গবেষণা ল্যাবে এক বছর কাজ করেন। পরবর্তীতে তিনি ফুলব্রাইট রিসার্চ স্টুডেন্ট হিসাবে দিল্লিতে এক বছর কাটান
এবং এখানেই তার হবু স্ত্রী প্রেমার সাথে পরিচয় হয় (বর্তমানে তার সাথে বিচ্ছেদ হয়ে গেছে)। তিনি এমআইটি থেকে ইলেক্ট্রিক্যাল ইঞ্জিনিয়ারিং এ পিএইচডি সম্পন্ন করেন; তার অভিসন্দর্ভের বিষয়বস্তু ছিল নন-লিনিয়ার সিস্টেমস।
তার ছেলে ভানু বসু Vanu, Inc. এর প্রতিষ্ঠাতা এবং প্রধান নির্বাহী কর্মকর্তা। এ প্রতিষ্ঠানটি সফটওয়্যার ভিত্তিক রেডিও টেকনোলজি সরবরাহ করে যার মাধ্যমে একটি বেজ স্টেশন একই সাথে GSM, CDMA, এবং iDEN পরিচালনা করতে পারে। অমর বসুর মেয়ে, মায়া বসু একজন পেশাদার কিরোপ্রাকটর।
স্নাতক সম্পন্ন করার পর অমর বসু এমআইটিতে সহকারী অধ্যাপক হিসাবে যোগদেন। ১৯৫৬ সালে এই প্রতিষ্ঠানে অধ্যাপনার কাজে যোগ দিয়ে ২০০১ সাল পর্যন্ত অধ্যাপনা করেন তিনি। অমর গোপাল বসু লক্ষ্য করেছিলেন যে, একটা বিরাট হলঘরে মঞ্চ থেকে নির্গত শব্দের মাত্র ২০ শতাংশ শুনতে পান একজন শ্রোতা আর বাকি ৮০ শতাংশই আসে বিভিন্ন মাধ্যমে প্রতিফলিত হয়ে। এই ধারণা থেকেই ‘সাইকো-অ্যাকোয়াস্টিক’ নামে শব্দবিজ্ঞানের নতুন এক শাখার জন্ম হয়। এই তত্ত্বের উপর নির্মিত ২২০১ স্পিকারই ছিল প্রথম ডিরেক্ট বা রিফ্লেক্টিং স্পিকার। এই স্পিকারের বাণিজ্যিক বিপণনের জন্য অমর গোপাল বসু নিজের একটি সংস্থা খোলেন ‘বোস কর্পোরেশন’ নামে।
জীবাণুদূষণ

জীবাণুদূষণ () খুব মারাত্মক অসুস্থতা যা ব্যাকটেরিয়া (জীবাণু) দ্বারা রক্তের কার্য ক্ষমতাকে সম্পূর্ণ ভাবে পরাজিত করে।
এই রোগ ব্যাকটেরিয়ার (জীবাণু) সংক্রমণে ঘটে যা দেহের যেকোন জায়গায় হতে পারে। সাধারনত দেহের যে যে জায়গায় এই সংক্রমণ ঘটতে পারে তাহোলো - অন্ত্রে, কিডনিতে, ঘিলুর ভাঁজে, যকৃতে, পিত্তথলিতে, ফুসফুসে (ব্যাকটেরিয়াল নিউমোনিয়া) ও ত্বকে। এছাড়া, শিশুদের হাড়ে এই ব্যাকটেরিয়ার সংক্রমণ হতে পারে।
এই রোগে রক্ত চাপ কমে যায় ও ধাক্কা অনুভুত হয়। দেহের সবচেয়ে গুরুত্বপূর্ণ অঙ্গ সমুহে; যেমন - কিডনি, যকৃত, ফুসফুস ও কেন্দ্রীয় স্নায়ুতন্ত্রের কাজ সঠিকভাবে থেমে যায়। মানসিক অবস্থার পরিবর্তন ও অতি শ্বাস-প্রশ্বাস এই রোগের পূর্ব লক্ষণ।
প্রস্রাব কমে যাওয়া, প্রচন্ড ঝাঁকুনি দেওয়া, বিভ্রান্ত বোধ করা, জ্বর অথবা দেহের তাপমাত্রা কমে যাওয়া, অতি শ্বাস নেওয়া, অল্প রক্ত চাপের দরুন মাথা ঘোরা ও ঝিমুনি, দ্রুত হৃদয় স্প্ন্দন হওয়া, কাঁপুনি দেওয়া, ত্বকে চাকা-চাকা লালচে দাগ হওয়া ইত্যাদি।
এই রোগের জীবাণু সংক্রমণ রক্ত পরীক্ষার দ্বারা প্রায়শই দৃঢ়তরভাবে প্রতিপন্ন করা হয়। উপরন্তু, যদি জীবাণু প্রতিরোধী (Antibiotics) গ্রহণ করা হয়ে থাকে তাহলে রক্ত পরীক্ষায় জীবাণুর সংক্রমণ প্রকাশ নাও হতে পারে।
রোগীকে সাধারণত হাসপাতালের নিবিড় পরিচর্যা বিভাগে (ICU) ভর্তি করা হয়। ব্যাকটেরিয়া (জীবাণু) প্রতিরোধক ওষুধ ও তরল একটি শিরার মধ্য দিয়ে দেওয়া হয়। অক্সিজেন দেওয়া হয় এবং যে ওষুধ রক্ত চাপ বৃদ্ধি করে, প্রয়োজনে তাও দেওয়া হয়। বিকল বৃক্ক বা কিডনির জন্য ডায়ালাইসিস করা প্রয়োজন। অকৃতকার্য ফুসফুসের জন্য একটি যান্ত্রিক শ্বাসযন্ত্র (mechanical ventilation) প্রয়োজন। কিছু রোগীর জন্য ক্ষমতাশালী প্রদাহনিরোধক (anti-inflammatory) ঔষধ যেমন, করটিকোস্টেরয়েডস (corticosteroids) অথবা সহায়ক মানব-সক্রিয় প্রোটিন সি (human activated protein C) দ্বারা চিকিৎসা করা উপকারী হতে পারে।
সেপসিস পুনরায় জীবন দায়ী রোগ, বিশেষ করে যাদের রোগ প্রতিরোধ করার দুর্বলতা আছে অথবা দীর্ঘস্থায়ী অসুস্থতার সহিত।
নির্ধারিত সুপারিশ ও সতর্ক অনুসরণ করে সংক্রমিত হওয়ার ঝুঁকি কমানো যেতে পারে। বিশেষভাবে হাসপাতালের শিশুদের জন্য চিকিৎসা-শাস্ত্রগত‌ পদ্ধতি সতর্কতা ও যত্ন সহকারে অনুসরণ করলে এই রোগের সংক্রমণ প্রতিরোধে সাহায্য করতে পারে।
ফোর্বস ৪০০-এর সদস্যবৃন্দের তালিকা (২০১০)

২০১০ সালের ফোর্বস ৪০০ অনুসারে, আমেরিকার সর্বোচ্চ ধনী ব্যক্তিদের সংযোজিত সম্পদের সর্বমোট মূল্য $১.৩৭ ট্রিলিয়ন মার্কিন ডলারের উপর ছিল।
বিল গেটস, $৫৪ বিলিয়ন মার্কিন ডলার নিয়ে একটানা সতেরো বছর ধরে আমেরিকার সর্বোচ্চ ধনী ব্যক্তি হিসেবে রয়েছেন। ২০০৮ সালের ফোর্বস ৪০০ তালিকা অনুসারে, ২০১০ সালে "গেটস" এবং "বুফফেট" এর সম্পদের সর্বমোট মূল্য থেকে কমেছে $৪ বিলিয়ন এবং $৫ বিলিয়ন মার্কিন ডলার।
নিম্নলিখিত তালিকায় আমেরিকার ধনী বিলিয়নারিদের বিন্যাস করা হয়েছে।
মুক্ত সফটওয়্যার লাইসেন্স

মুক্ত সফটওয়্যার লাইসেন্স হল এমন ধরনের সফটওয়্যার লাইসেন্স যা ব্যবহারকারীদের সফটওয়্যার সম্পাদনা এবং পুনঃবিতরণের অধিকার দেয়া। অন্যান্য ক্ষেত্রে এই অধিকারগুলো কপিরাইট আইনের মাধ্যমে সংরক্ষিত থাকে। মুক্ত সফটওয়্যার লাইসেন্স গ্রহীতাদের অনুমোদন দেয়া হয়, কপিরাইটকৃত সফটওয়্যরগুলো সম্পাদনা এবং পুনঃবিতরণ করার "স্বাধীনতা"। তবে লাইসেন্সের এই স্বাধীনতাগুলো বিভিন্ন ক্ষেত্রে সংযোজন বা নিয়ন্ত্রিতভাবে প্রকাশিত হয়ে থাকে।
১৯৮০ এর মাঝামাঝি সময় থেকে গনু প্রকল্প থেকে এর অধিনে রয়েছে এমন সকল সফটওয়্যার প্যাকেজের জন্য আলাদা ভাবে সফটওয়্যার লাইসেন্স প্রদান করতো। ইতিহাসের প্রথম মুক্ত লাইসেন্স হল জিসিসি জেনারেল পাবলিক লাইসেন্স, এটি তৈরী করা হয়েছিল গনু কম্পাইলার কালেকশনের জন্য। এটি সর্বপ্রথম প্রকাশ করা হয় ১৯৮৭ সালে। মূল বিএসডি লাইসেন্সটিও প্রথমদিকের মুক্ত সফটওয়্যার লাইসেন্সগুলোর একটি। এটি ১৯৮৮ সালে প্রকাশিত হয়। ১৯৮৯ সালে গনু জেনারেল পাবলিক লাইসেন্স (জিপিএল) এর প্রথম সংস্করণ প্রকাশ করা হয়। জিপিএল এর দ্বিতীয় সংস্করণটি প্রকাশ করা হয় ১৯৯১ সালে এবং খুব অল্প সময়ের মধ্যেই এটি সর্বাধিক ব্যবহৃত মুক্ত সফটওয়্যার লাইসেন্সে পরিণত হয়। ৯০ এর মাঝামাঝি থেকে ২০০০ এর মাঝামাঝি সময় পর্যন্ত একটি ট্রেন্ড চালু হয় যে, বিভিন্ন কোম্পানি তাদের সফটওয়্যারগুলোর জন্য নতুন করে লাইসেন্স লিখতে শুরু করে, এবং পাশাপাশি অন্যান্য লাইসেন্সও কিছুটা পরিবর্তন করে ব্যবহার করতে থাকে। মূলত লাইসেন্সে প্রতিষ্ঠানের নাম অন্তর্ভুক্ত করার জন্যই এই ধরনের পদক্ষেপ নেয়া হয়েছিল।
ফ্রি সফটওয়্যার ফাউন্ডেশন, হল সেই দল যারা ফ্রি মুক্ত সফটওয়্যার সংজ্ঞা এবং অধিকাংশ মুক্ত সফটওয়্যার লাইসেন্স নিয়ন্ত্রণ করে থাকে। গনু জেনারেল পাবলিক লাইসেন্স একটি কপিলেফ্ট লাইসেন্স। মুক্ত সফটওয়্যার লাইসেন্সের সাথে তুলনার মাধ্যমে কোনো একটি লাইসেন্স ফ্রি হওয়ার উপযোগী কিনা তা নির্ধারণ করা হয়। এফএসএফ মনে করে এমন বেশ কিছু সফটওয়্যার লাইসেন্স রয়েছে যেগুলো মুক্ত নয়, কিন্তু তারপরও কোনো কোনো ক্ষেত্রে এগুলোকে মুক্ত হিসাবে বিবেচনা করা হচ্ছে।
১৯৯৮ সালে ওপেন সোর্স উদ্যোগ নামে এই প্রতিষ্ঠানটি চালু করা হয়। অনুমোদিত বেশ কিছু লাইসেন্স ব্যবস্থাপনার দায়িত্বে আছে এটি প্রতিষ্ঠানটি। জনপ্রিয় এবং ব্যাপকভাবে ব্যবহৃত সকল লাইসেন্সের ক্ষেত্রে একমত পোষন করে থাকে। ওএসআই এবং এসএফএস এর লাইসেন্সের তালিকা আলাদা কেবল এই কারণে যে তারা যে লাইসেন্সগুলো রিভিউ করেছে সেগুলি এক ছিল না। এমন খুব অল্প সংখ্যক লাইসেন্স রয়েছে যেগুলো এসএফএস আনুমোদন দিয়েছে কিন্তু ওএসআই তার অনুমোদন দেয়নি এবং বিপরীত ক্ষেত্রেও এই কথাটি প্রযোজ্য। এই লাইসেন্সগুলোর প্রায় কোনোটি কখনো ব্যবহার করা হয়নি বা খুবই স্বল্প ক্ষেত্রে ব্যবহার করা হয়েছে।
ব্রিটিশ সাম্রাজ্য

ব্রিটিশ সাম্রাজ্য হচ্ছে যুক্তরাজ্যের অধীন বা যুক্তরাজ্য কর্তৃক প্রশাসিত এলাকার সমষ্টি। এর মধ্যে আছে স্বশাসিত উপনিবেশ, অধিরাজ্য, ম্যান্ডেট এবং এ ধরনের অন্যান্য এলাকা সমূহ। ১৬ শতকের শেষ থেকে এবং ১৮ শতকের প্রথম দিক পর্যন্ত ইংল্যান্ড বিদেশে দখলকৃত এবং বাণিজ্য কেন্দ্রগুলো শক্তিশালী ছিল। এটি প্রায় শতক ধরে চলমান ছিল এবং পৃথিবীর ইতিহাসে সবচেয়ে বড় সাম্রাজ্য ছিল। ১৯২২ সালে ব্রিটিশ সাম্রাজ্যের জনসংখ্যা ছিল ৪৫ কোটি ৮০ লাখ যা বিশ্বের মোট জনসংখ্যার এক-পঞ্চমাংশ। ব্রিটিশ সাম্রাজ্যের আয়তন ছিল ৩,৩৭,০০,০০০ বর্গকিমি (১,২০,১২,০০০বর্গ মাইল), পৃথিবীর মোট আয়তনের প্রায় এক চতুর্থাংশ। এর শক্তির শীর্ষে, এটিকে "এমন সাম্রাজ্য যার উপর সূর্য কখনও অস্ত যায় না" হিসাবে বর্ণনা করা হয়েছিল, কারণ সূর্য সর্বদা এর অন্তত একটি অঞ্চলে জ্বলছিল।এটি পৃথিবীর সর্ববৃহৎ সাম্রাজ্য।
সময়কাল:১৭০৭-১৯৬০ সাল
ধনু (জ্যোতিষশাস্ত্র)

ধনু (ইংরেজিতে: ) (), পশ্চিমী রাশিশাস্ত্রের বারোটি রাশির মধ্যে নবম রাশি। ২৫ শে নভেম্বর থেকে ১৫ ই জানুয়ারি মধ্যে জন্মগ্রহণকারীদের এই রাশির অন্তর্ভুক্ত গণ্য করা হয়। এর প্রতীক হলো 'ধনুর্ধর'। রাশিশাস্ত্রের ভাষায় অবশ্য এর প্রতীক ধনুকবিদ ছাড়াও 'বিজ্ঞ' বা 'উপদেষ্টা'। শাস্ত্রানুযায়ী এই রাশির জাতক/জাতিকারা বৃহস্পতি গ্রহ দ্বারা নিয়ন্ত্রীত হন এবং এই রাশির সংখ্যা হচ্ছে ৩।
রাশিশাস্ত্রের ভাষায় এই রাশির আগ্নেয় বৈশিষ্ট্য হলো: এরা অকপট, আবেদ উদার, অস্থির, কৌতূহলী, প্রকৃতিপ্রেমিক, ধৈর্য্যহীন, ক্রীড়ানুরাগী ও শাসক।
গ্রিক পুরাণের বিখ্যাত সেন্টর কীরন ছিলেন স্বর্গরাজ্যের সবচেয়ে বড় ধনুর্বিদ। বয়োজ্যেষ্ঠ এই ধনুর্বিদের সমকক্ষ আর কেউ হতে পারেনি শত চেষ্টাসত্ত্বেয়। বড় বড় বীরেরা, একিলিস, হেক্টর, জ্যাসন, হারকিউলিস প্রমুখ ছিলেন তার ছাত্র। একদিন সেন্টরদের সঙ্গে যুদ্ধ করার সময় নিজের অজান্তেই তার ছাত্র হারকিউলিস কীরনকে তীরবিদ্ধ করে ফেলেন। হাইড্রার রক্তমাখানো সে বিষাক্ত তীরের বিষক্রিয়ার ব্যথায় কাতর হয়ে একসময় কীরণ জিউসের কাছে ব্যথা নিরাময়ের প্রার্থনা করেন। ফলে জিউস তাকে স্বর্গে উঠিয়ে নেন এবং সসম্মানে নক্ষত্রলোকে স্থাপন করেন। নক্ষত্রলোকে কীরন ধনুরাশির প্রতীক হয়ে ওঠেন। অন্য বর্ণনামতে, বিষের ব্যথায় কাতর তিনি ক্ষত নিরাময়ের কোনো উপায় না জেনে নিজের অমরত্ব প্রমিথিউসকে দান করে ইচ্ছা-মৃত্যু বরণ করেন। আর কীরনের এই মহানুভবতায় প্রীত হয়েই জিউস তাকে নক্ষত্রলোকে স্থাপন করেন।
এই রাশির অন্তর্গত বিখ্যাত ব্যক্তিত্বের মধ্যে উল্লেখযোগ্য:
পোতাঙ্গন

পোতাঙ্গন ( "শিপইয়ার্ড" বা Dockyard "ডকইয়ার্ড") নৌযান নির্মাণ সংক্রান্ত কারখানা, যেখানে নৌযান নির্মাণ, মেরামত, আধুনিকায়ন ইত্যাদি কাজ করা হয়। জাহাজ, লঞ্চ, কার্গো, সিট্রাক, বার্জ, স্টিমার অর্থাৎ পানিতে চলাচলের জন্য যে কোন ধরনের যান তৈরি বা মেরামতের জন্য পোতাঙ্গন ব্যবহার হয়। এছাড়া ভারী প্রকৌশলেও পোতাঙ্গন ব্যবহার হয়, যেমন ইস্পাতের কাঠামোর সেত্য, ভবন নির্মাণ, ইত্যাদি।
বিশ্বের প্রাচীনতম ডকইয়ার্ডগুলি ভারতের গুজরাত রাজ্যে অবস্থিত হারাপ্পান বন্দর নগরী লোথালে ২৬০০ খ্রিষ্ট পূর্বে নির্মিত হয়। লোথালের ডকইয়ার্ডগুলি সীন্ধের হরপ্পান শহরগুলি ও সৌরাষ্ট্র উপদ্বীপ মধ্যবর্তী সাবরমতী নদীর একটি প্রাচীন বাণিজ্য পথের সাথে সংযুক্ত ছিল, যখন পার্শ্ববর্তী কচ্ছ মরুভূমি আরব সাগরের একটি অংশ ছিল।
নৌ ব্যবসায়ের উদ্দেশ্য পূরণের জন্য ডক ইয়ার্ড ও একটি গুদাম তৈরির বিষয়ে লোথাল প্রকৌশলীরা উচ্চ অগ্রাধিকার প্রদান করেন। ডকটি শহরের পূর্ব প্রান্তে তৈরি করা হয় এবং এটি প্রত্নতাত্ত্বিকরা সর্বোচ্চ ক্রমের প্রকৌশল কীর্তি হিসাবে বিবেচনা করে। পলি জমা এড়ানোর জন্য এটি নদীর মূল স্রোত থেকে দূরে অবস্থিত ছিল, তবে উচ্চ জোয়ারে জাহাজগুলিকে প্রবেশের সুবিধা সরবরাহ ছিল।
স্পেনীয় শহর বার্সেলোনায়, ড্রাগান শিপইয়ার্ড অন্তত ১৩তম শতাব্দীর মাঝামাঝি থেকে ১৮ শতক পর্যন্ত সক্রিয় ছিল, যদিও এটি বর্তমানে সেনাবাহিনীর ব্যারাক এবং পাশাপাশি অস্ত্রাগার হিসাবে কাজ করে। পরিচালনার সময় এটি ক্রমাগত পরিবর্তন করা, পুনর্নির্মাণ এবং সংশোধন করা হয়, তবে দুটি মূল টাওয়ার এবং মূল আটটি নির্মাণ নেভের একটি অংশ আজও রয়েছে। এটি বর্তমানে একটি সমুদ্র জাদুঘর।
ইতালির ভেনিস আর্সেনালে, শিল্প বিপ্লবের কয়েকশো বছর আগে কারখানায় প্রথম জাহাজ তৈরি হয়। আর্সেনাল স্পষ্টতই প্রাক- উৎপাদিত অংশগুলি এবং সমাবেশ লাইনগুলি এবং এর ১৬,০০০ জন কর্মচারী প্রতিদিন প্রায় একটি জাহাজের উৎপাদন করতো।
নটিক্যাল মাইল

নটিক্যাল মাইল নৌপথ ও আকাশপথের দৈর্ঘ্য নির্ণয়ে ব্যবহৃত পরিমাপের একক। ১ নটিক্যাল মাইল সমান ১৮৫২ মিটার বা ৬০৭৬,০১ ফুট। এটি সিস্টেম অফ ইন্টারন্যাশনাল (এস আই) একক নয় (যদিও আন্তর্জাতিকভাবে ব্যবহারের জন্যে বি আই পি এম কর্তৃক স্বীকৃত)। ১ নটিক্যাল মাইল=২০২৫ গজ
নটিক্যাল মাইলের কোন আন্তর্জাতিকভাবে স্বীকৃত প্রতীক নেই।
খুলনা শিপইয়ার্ড লিমিটেড

খুলনা শিপইয়ার্ড লিমিটেড বাংলাদেশের খুলনা শহরের উপকন্ঠে অবস্থিত একটি জাহাজ নির্মাণ এবং মেরামত প্রতিষ্ঠান যা বাংলাদেশ প্রতিরক্ষা মন্ত্রণালয় এবং বাংলাদেশ নৌবাহিনীর তত্ত্বাবধানে পরিচালিত হয়। এটি জার্মান সহায়তায় ১৯৫৭ সালে প্রতিষ্ঠিত হয়।
১৯৪৭ সালের দেশ ভাগের পর পাকিস্তান ডেভেলপমেন্ট করপোরেশন (পিআইডিসি) খুলনায় একটি শিপইয়ার্ড নির্মাণের উদ্যোগ নেয়। এর জন্য তারা পশ্চিম জার্মানির মেসার্স স্টাকেন শনকে নিযুক্ত করে। ১৯৫৪ সালে নির্মাণকাজ শুরুর পর খুলনা শিপইয়ার্ড ১৯৫৭ সালের ২৩ নভেম্বর থেকে উৎপাদনে যায়। সে সময়কার রূপসা নদীর প্রাকৃতিক সীমাবদ্ধতা ও গভীরতাকে বিবেচনায় রেখে সর্বোচ্চ ৭০০ টন (আড়াই হাজার টন) হালকা ওজনের কার্গো ধারণসম্পন্ন জাহাজ নির্মাণ ও মেরামতের সুযোগ-সুবিধা রেখে এটি নির্মিত হয়।
উৎপাদনের শুরুর পর থেকে ১৯৫৯ সাল পর্যন্ত নির্মাণকারী প্রতিষ্ঠান ব্যবস্থাপনার দায়িত্ব পালন করে। পরে ১৯৬৫ সাল পর্যন্ত জার্মান এবং ব্রিটিশ ব্যবস্থাপনায় কার্যক্রম পরিচালিত হয়। ১৯৬৫ সালে ইস্ট পাকিস্তান ইন্ডাস্ট্রিয়াল ডেভেলপমেন্ট করপোরেশন (ইপিআইডিসি) এটি পরিচালনার দায়িত্ব নেয়।
বাংলাদেশ স্বাধীনতা লাভ করার পর বাংলাদেশ স্টিল অ্যান্ড ইঞ্জিনিয়ারিং করপোরেশন (বিএসইসি) এটি পরিচালনার দায়িত্ব পায়। প্রথম দিকে সফলভাবে পরিচালিত হলেও ৮০'র দশকের মাঝামাঝি সময় থেকে প্রতিষ্ঠানটি লোকশানে পড়তে থাকে। ৯০'র দশকে এসে এটি লোকসানের ভারে বন্ধ হওয়ার আশঙ্কায় পড়ে ও দেনার পরিমাণ ৯৩ কোটি ৩৭ লাখ টাকায় পৌছে। সেই সময়ে সরকার প্রতিষ্ঠানটিকে রুগ্ণ শিল্পপ্রতিষ্ঠান হিসেবে চিহ্নিত করে। পরে ১৯৯৯ সালের ৩ অক্টোবর বাংলাদেশ নৌবাহিনীকে প্রতিষ্ঠানটির দায়িত্ব দেওয়া হয়।
২০১৭-১৮ অর্থবছরে খুলনা শিপইয়ার্ড লিমিটেড ছোট বড় জাহাজ নির্মাণ ও মেরামতসহ বিভিন্ন খাতে প্রায় ১৬৫ কোটি টাকা আয় করে।
বার্থোলিনের গ্রন্থি

বার্থোলিনের গ্রন্থি (Bartholin’s glands) যা বার্থোলিন গ্রন্থি (Bartholin gland) বা গ্রেটার ভেসটিবিউলার গ্রন্থি (greater vestibular glands) নামেও পরিচিত—দুটি গ্রন্থি যা মহিলাদের যোনির প্রবেশদ্বারের কাছে একটু নিচে ডানে ও বামে অবস্থিত। এদের সম্মন্ধে প্রথম বর্ণনা পাওয়া যায় সপ্তদশ শতকে। ড্যানিশ শরীরবিদ ক্যাসপার বার্থোলিন দ্য ইয়াঙ্গার (১৬৫৫-১৭৩৮) এদের বর্ণনা দেন।
বার্থোলিনের গ্রন্থি পুরুষের বালবোউরেথ্রাল গ্রন্থির সাথে সাদৃশ্যপূর্ণ। যদিও বার্থোলিনের গ্রন্থি সুপারফিশিয়াল পেরিনিয়াল পাউচে অবস্থিত, আর বালবোউরেথ্রাল গ্রন্থি অবস্থিত ডিপ পেরিনিয়াল পাউচে।
বার্থোলিনের গ্রন্থি যোনির পিচ্ছিলতা বাড়ানোর জন্য মিউকাস ক্ষরণ করে। একজন মহিলার অর্গাজমের (শীর্ষসুখ) আগে প্রতি মিনিটে কম-বেশি এক বা দুই ফোঁটা তরল ক্ষরণ করে।
হ্যারি পটার অ্যান্ড দ্য হাফ-ব্লাড প্রিন্স (চলচ্চিত্র)

হ্যারি পটার অ্যান্ড দ্য হাফ-ব্লাড প্রিন্স জে. কে. রাউলিং রচিত একই নামের একটি উপন্যাস অবলম্বনে ২০০৯ সালে নির্মিত একটি ফ্যান্টাসি-অ্যাডভেঞ্চার চলচ্চিত্র। এটি হ্যারি পটার চলচ্চিত্র সিরিজের ষষ্ঠ চলচ্চিত্র। সিরিজের পঞ্চম চলচ্চিত্র "হ্যারি পটার অ্যান্ড দি অর্ডার অফ দ্য ফিনিক্স"-এর পরিচালক ডেভিড ইয়েটস এই চলচ্চিত্রেরও পরিচালনা করেন। প্রযোজনা করেন ডেভিড হেয়ম্যান ও ডেভিড ব্যারন। সিরিজের প্রথম চারটি চলচ্চিত্রের চিত্রনাট্যকার স্টিভ ক্লোভস এই চলচ্চিত্রের চিত্রনাট্য রচনা করেন।
এই চলচ্চিত্রটির চলচ্চিত্রায়ণ শুরু হয় ২০০৭ সালের ২৪ সেপ্টেম্বর। ২০০৯ সালের ১৫ জুলাই বিশ্বব্যাপী সিনেমাহলে মুক্তি পায় এটি। এর পরদিনই ছিল উপন্যাসটির প্রকাশের চতুর্থ বর্ষপূর্তি। যুক্তরাষ্ট্র ছাড়া সর্বত্রই এই ষষ্ঠ চলচ্চিত্রটি একই সঙ্গে নিয়মিত প্রেক্ষাগৃহ ও আইম্যাক্স থ্রি-ডি আকারে মুক্তিলাভ করে। যুক্তরাষ্ট্রে "ট্রান্সফর্মার: রিভেঞ্জ অফ দ্য ফলেন" চলচ্চিত্রের প্রদর্শন সংক্রান্ত একটি জটিলতার কারণে আইম্যাক্স সংস্করণটি দুই সপ্তাহ পরে মুক্তি পায়।
চলচ্চিত্রটি সমালোচকদের দ্বারা প্রশংসিত হয় এবং উল্লেখযোগ্য বাণিজ্যিক সাফল্য অর্জনেও সক্ষম হয়। ৮২তম অ্যাকাডেমি পুরস্কারে ব্রুনো ডেলবোনেল সেরা সিনেমাটোগ্রাফি বিভাগে মনোনীত হন।
"মূল নিবন্ধঃ" "হ্যারি পটার অ্যান্ড দ্য হাফ-ব্লাড প্রিন্স"
হগওয়ার্টসে হ্যারির ষষ্ঠ বর্ষে ভলডেমর্ট তার ক্ষমতা আরো বৃদ্ধি করতে থাকে। এদিকে নতুন পোশন শিক্ষক হিসেবে হগওয়ার্টসে যোগ দেন হোরেস স্লাগহর্ন। হ্যারি ও ডাম্বলডোর একত্রে ভলডেমর্টকে পরাজিত করার পন্থা খুঁজতে থাকে। এবং স্লাগহর্নের মেমোরির সহায়তায় একসময় তা পেয়েও যায়। তারা জানতে পারে ভলডেমর্টের অমরত্বের চাবিকাঠি হরক্রাক্স সম্পর্কে। ভলডেমর্টকে হত্যা করতে হলে প্রথমে এই হরক্রাক্সগুলকে ধ্বংস করতে হবে। শুরু হয় ডাম্বলডোর ও হ্যারির এক দুঃসাহসিক অভিযান।
"প্রধান নিবন্ধঃ" "হ্যারি পটার চলচ্চিত্র সিরিজের কুশীলবদের তালিকা"
শ্রেষ্ঠ অভিনেত্রী বিভাগে একাডেমি পুরস্কার

শ্রেষ্ঠ অভিনেত্রী বিভাগে একাডেমি পুরস্কার হল একাডেমি অব মোশন পিকচার আর্টস অ্যান্ড সায়েন্সেস কর্তৃক প্রদত্ত বাৎসরিক একাডেমি পুরস্কারের একটি বিভাগ। প্রতি বছর মুক্তিপ্রাপ্ত চলচ্চিত্রে কোনো অভিনেত্রীকে প্রধান চরিত্রে অসাধারণ অভিনয়শৈলী প্রদর্শনের জন্য এই পুরস্কার প্রদান করা হয়। সেরা অভিনেত্রীর পুরস্কার বিজয়ীরা একটি অস্কার মূর্তি পান। মূর্তিটা একটি স্বর্ণে মোড়ানো নাইটের, যে একটি ক্রুসেডারের তলোয়ার ধরে, এক রিল ফিল্মের উপর দাঁড়িয়ে আছে।
১ম একাডেমি পুরস্কারের আয়োজন হয়েছিল ১৯২৯ সালে, যেখানে জ্যানেট গেনর "সেভেন্থ হেভেন", "স্ট্রিট অ্যাঞ্জেল", এবং "সানরাইজ" চলচ্চিত্রে অনবদ্য অভিনয়ের জন্য এই বিভাগে পুরস্কার লাভ করেন। বর্তমানে এএমপিএএসের অভিনয়শিল্পীদের ভোটে মনোনয়ন প্রদান করা হয়ে থাকে; এবং একাডেমি যোগ্য ভোটিং সদস্যদের মধ্য থেকে সর্বোচ্চ ভোট প্রাপ্তির মধ্য দিয়ে বিজয়ী নির্বাচিত হয়। প্রথম তিন বছর কোন অভিনেত্রীর সকল কাজই পুরস্কারের জন্য বিবেচিত হত। ১৯৩০ সালে অনুষ্ঠিত ৩য় একাডেমি পুরস্কার আয়োজন থেকে কেবল একটি চলচ্চিত্রই পুরস্কার বিজয়ীর নামের সাথে উল্লেখ করা হয়। ৯ম একাডেমি পুরস্কার আয়োজন থেকে এই বিভাগে মনোনীত অভিনেত্রী সংখ্যা পাঁচে সীমাবদ্ধ করা হয়।
১৯২৯ সালে শুরুর পর থেকে এএমপিএএস ৮০ জন পৃথক অভিনেত্রীকে এই পুরস্কারে ভূষিত করেছে। ক্যাথরিন হেপবার্ন এই বিভাগে সর্বাধিক চারবার পুরস্কার অর্জন করেছেন এবং তার পরেই তিনটি পুরস্কার নিয়ে রয়েছেন ফ্রান্সেস ম্যাকডোরম্যান্ড। মেরিল স্ট্রিপ এই বিভাগে সর্বাধিক ১৭ বার মনোনয়ন পেয়েছেন এবং দুইবার এই পুরস্কার অর্জন করেছেন। জিন ইগেলস মরণোত্তর মনোনীত একমাত্র অভিনেত্রী, তিনি "দ্য লেটার" (১৯২৯) চলচ্চিত্রের অভিনয়ের জন্য মনোনয়ন লাভ করেন। ইতালীয় অভিনেত্রী সোফিয়া লরেন "টু উইমেন" (১৯৬১) চলচ্চিত্রের জন্য জন্য প্রথম ইংরেজি ভিন্ন অন্য ভাষার চলচ্চিত্রে অভিনয়ের জন্য পুরস্কার বিজয়ী প্রথম অভিনেত্রী। "চিলড্রেন অব আ লেসার গড" (১৯৮৬) চলচ্চিত্রের জন্য ২১ বছর বয়সে পুরস্কার বিজয়ী মার্লি ম্যাটলিন এই বিভাগে সর্বকনিষ্ঠ বিজয়ী এবং "ড্রাইভিং মিস ডেইজি" (১৯৮৯) চলচ্চিত্রের জন্য ৮০ বছর বয়সে পুরস্কার বিজয়ী জেসিকা ট্যান্ডি এই বিভাগে বয়োজ্যেষ্ঠ বিজয়ী। "মনস্টার্স বল" (২০০১) চলচ্চিত্রের জন্য বিজয়ী হ্যালি বেরি এই বিভাগে পুরস্কার বিজয়ী প্রথম কৃষ্ণাঙ্গ নারী। সাম্প্রতিকতম বিজয়ী মাইকি ম্যাডিসন "আনোরা" (২০২৪) চলচ্চিত্রে অভিনয় করে এই পুরস্কার অর্জন করেন।
নিমোক্ত অভিনেত্রীগণ এই বিভাগে দুই বা ততোধিক পুরস্কার অর্জন করেছেন:
পূর্ণেন্দু পত্রী

পূর্ণেন্দুশেখর পত্রী (২ ফেব্রুয়ারি ১৯৩১ – ১৯ মার্চ ১৯৯৭) (পূর্ণেন্দু পত্রী নামে সর্বাধিক পরিচিত; ছদ্মনাম সমুদ্রগুপ্ত) একজন বিশিষ্ট ভারতীয় বাঙালি কবি, ঔপন্যাসিক, প্রাবন্ধিক, শিশুসাহিত্যিক, সাহিত্য গবেষক, কলকাতা গবেষক, চিত্র-পরিচালক ও প্রচ্ছদশিল্পী।
ছবি পূর্ণেন্দু পত্রীর নয়। 
পূর্ণেন্দু পত্রীর জন্ম বর্তমান পশ্চিমবঙ্গের হাওড়া জেলার শ্যামপুরের নাকোলে। পিতা পুলিনবিহারী পত্রী, মা নির্মলা দেবী। ম্যাট্রিক পরীক্ষায় উত্তীর্ণ হওয়ার পর পারিবারিক কলহের কারণে পৈতৃক ভিটা ছেড়ে চলে আসেন কলকাতায়। ১৯৪৯ সালে ইন্ডিয়ান আর্ট কলেজে ভর্তি হন বাণিজ্যিক শিল্পকলা বা কমার্শিয়াল আর্টের ছাত্র হিসেবে। যদিও নানা কারণে এই পাঠক্রম শেষ করা তার পক্ষে সম্ভব হয়নি। ছেলেবেলায় বাগনানের বিশিষ্ট কমিউনিস্ট নেতা অমল গাঙ্গুলির সংস্পর্শে এসে কমিউনিস্ট পার্টির নানান সাংস্কৃতিক কাজকর্মের সঙ্গে জড়িয়ে পড়েছিলেন। কলকাতায় অভিভাবক কাকা নিকুঞ্জবিহারী পত্রীর চলচ্চিত্র পত্রিকা 'চিত্রিতা' ও সাহিত্যপত্র দীপালি-তে তার আঁকা ও লেখার সূচনা হয়। পঞ্চাশের দশকের শুরুতে কমিউনিস্ট পার্টির সক্রিয় সদস্য হয়ে পড়লে রাজনীতি ও সাহিত্যচর্চা উভয়েই একসঙ্গে চালাতে থাকেন।
১৯৫১ সালে তার প্রথম কাব্যগ্রন্থ "একমুঠো রোদ" প্রকাশিত হয়। ১৯৫৮ সালে প্রকাশিত প্রথম উপন্যাস "দাঁড়ের ময়না" মানিক পুরস্কার লাভ করে। তাঁর অন্যান্য কাব্যগ্রন্থগুলি হল "শব্দের বিছানা" (১৯৭৫), তুমি এলে"সূর্যোদয় হয়" (১৯৭৬) "আমাদের তুমুল হৈ-হল্লা" (১৯৮০) ও "গভীর রাতের ট্রাঙ্ককল" (১৯৮১), "আমিই কচ আমিই দেবযানী" ইত্যাদি। সাহিত্য গবেষক শিশির কুমার দাশ তাঁর কাব্য সম্পর্কে মন্তব্য করেন, "ছন্দের কৌশল, প্রতিমা গঠনের স্পষ্টতা এবং কথনভঙ্গির ঘরোয়া চাল তার কবিতার প্রধান বৈশিষ্ট্য।" পূর্ণেন্দু পত্রীর অন্যান্য উপন্যাসের মধ্যে উল্লেখযোগ্য "ভোমরাগুড়ি", "মালতীমঙ্গল" ইত্যাদি। "রূপসী বাংলার দুই কবি" তার একটি বিখ্যাত প্রবন্ধগ্রন্থ। পূর্ণেন্দু পত্রী কলকাতা সম্বন্ধে প্রায় এক ডজন গ্রন্থ রচনা করেছিলেন। এগুলির মধ্যে উল্লেখযোগ্য "শহর কলকাতার আদি পর্ব", "বঙ্গভঙ্গ", "কি করে কলকাতা হল", "ছড়ায় মোড়া কলকাতা", "কলকাতার রাজকাহিনী", "এক যে ছিল কলকাতা" ইত্যাদি। জীবনের শেষপর্বে বঙ্কিমচন্দ্র চট্টোপাধ্যায়কে নিয়ে এক বিশাল গবেষণার কাজ শুরু করেছিলেন। মৃত্যুর পূর্বে ১৯৯৬ সালে তার প্রথম খণ্ড "বঙ্কিম যুগ" প্রকাশিত হয়। শিশুসাহিত্যেও তিনি ছিলেন এক জনপ্রিয় লেখক। ছোটোদের জন্য লিখেছেন "আলটুং ফালটুং", "ম্যাকের বাবা খ্যাঁক", "ইল্লীবিল্লী", "দুষ্টুর রামায়ণ", "জুনিয়র ব্যোমকেশ", "জাম্বো দি জিনিয়াস", প্রভৃতি হাসির বই। "আমার ছেলেবেলা" নামে তার একটি স্মৃতিকথাও রয়েছে। সামগ্রিক সাহিত্যকর্মের জন্য পশ্চিমবঙ্গ সরকার তাকে বিদ্যাসাগর পুরস্কারে ভূষিত করেন।
১৯৬৫ সালে প্রেমেন্দ্র মিত্রের গল্প অবলম্বনে তার প্রথম চলচ্চিত্র স্বপ্ন নিয়ে মুক্তি পায়। এরপর রবীন্দ্রনাথের কাহিনি অবলম্বনে "স্ত্রীর পত্র" ও "মালঞ্চ" সহ পাঁচটি চলচ্চিত্র পরিচালনা করেন তিনি। এছাড়াও নির্মাণ করেন সাতটি তথ্যচিত্র। "স্ত্রীর পত্র" চলচ্চিত্রটির জন্য তাসখন্দ চলচ্চিত্র উৎসবে শ্রেষ্ঠ চিত্রনির্মাতা ও শ্রেষ্ঠ পরিচালকের পুরস্কার অর্জন করেন। ১৯৭৪ সালে সমরেশ বসুর কাহিনি অবলম্বনে নির্মিত তার "ছেঁড়া তমসুক" চলচ্চিত্রটিও একাধিক জাতীয় ও আন্তর্জাতিক পুরস্কার লাভ করেছিল।
সাহিত্য ও চিত্র-পরিচালনা ছাড়াও পূর্ণেন্দু পত্রীর অন্যতম পরিচয় প্রচ্ছদশিল্পী হিসেবে। বাংলা সাহিত্যের শতাধিক ধ্রুপদী গ্রন্থের প্রচ্ছদ অঙ্কন করেছিলেন তিনি। তার অঙ্কিত প্রচ্ছদচিত্রগুলি গুণমানে ও স্বকীয় বৈশিষ্ট্যে বিশেষ স্বাতন্ত্র্যের দাবিদার।
পরিচালনা:
চিত্রনাট্য:
২২ জুলাই ২০০৯-এর সূর্যগ্রহণ

২২ জুলাই ২০০৯-এর সূর্যগ্রহণ একবিংশ শতাব্দীর সবচেয়ে দীর্ঘ সময়ের সূর্যগ্রহণ, যা অনেক স্থানে প্রায় ৬ মিনিট ৩৯ সেকেন্ড স্থায়ী হয়। এর কারণে বাংলাদেশ, ভারতসহ নেপাল এবং পূর্ব চীনে পর্যটকদের আগ্রহ দেখা দেয়।
ভারতীয় প্রকৌশল বিজ্ঞান এবং প্রযুক্তিবিদ্যা প্রতিষ্ঠান, শিবপুর

ভারতীয় প্রকৌশল বিজ্ঞান এবং প্রযুক্তিবিদ্যা প্রতিষ্ঠান, শিবপুর (ইংরেজি: Indian Institute of Engineering Science and Technology, Shibpur) ভারতের প্রাচীনতম ও অগ্রণী ইঞ্জিনিয়ারিং শিক্ষাপ্রতিষ্ঠানগুলির মধ্যে অন্যতম। পশ্চিমবঙ্গ রাজ্যের হাওড়া শহরের শিবপুরে অবস্থিত এই বিশ্ববিদ্যালয় ভারতে ও বহির্ভারতে শিক্ষা ও গবেষণাক্ষেত্রে ইঞ্জিনিয়ারিং ও ফলিত বিজ্ঞান শাখার একটি উৎকৃষ্ট প্রতিষ্ঠানরূপে স্বীকৃত। ২০০৫ সালে "ইন্ডিয়া টুডে" পত্রিকার রেটিং অনুযায়ী এটি দেশের সেরা দশটি (টপ টেন) ইঞ্জিনিয়ারিং শিক্ষাপ্রতিষ্ঠানের মধ্যে একটি বিবেচিত হয়। উচ্চশিক্ষা ও গবেষণার ক্ষেত্রে এটি বর্তমানে ভারতের একটি অভিজাত শিক্ষাকেন্দ্র।
শিবপুরের ভারতীয় প্রকৌশল বিজ্ঞান এবং প্রযুক্তিবিদ্যা প্রতিষ্ঠানের আদি নাম বিশপস কলেজ। মাত্র দশ জন ছাত্র ও সামান্য কয়েকজন শিক্ষাকর্মী নিয়ে এই কলেজটি ১৮৫৬ সালের ২৪ নভেম্বর সিভিল ইঞ্জিনিয়ারিং কলেজ নামে কলকাতার রাইতার্স্‌ বিল্ডিং-এ শুরু হয়। ১৮৬৫ থেকে ১৮৭৯ সাল পর্যন্ত এটি প্রেসিডেন্সি কলেজ, কলকাতার সিভিল ইঞ্জিনিয়ারিং ডিপার্টমেন্ট হিসেবে কাজ করে। ১৮৮০ সালে কলেজটি হাওড়ার বিশপস কলেজের বিশাল ক্যাম্পাসে স্থায়ীভাবে স্থানান্তরিত হয়। ১৯২০ সালের ১২ ফেব্রুয়ারি পুনরায় নাম পরিবর্তন করে এই কলেজের নাম বেঙ্গল ইঞ্জিনিয়ারিং কলেজ (বি. ই. কলেজ, শিবপুর) রাখা হয়। শিবপুর শব্দটি অবশ্য ১৯২১ সালের ২৪ মার্চ মুছে ফেলা হয়।
১৮৫৭ থেকে ১৯৯২ সাল পর্যন্ত এটি কলকাতা বিশ্ববিদ্যালয়ের অনুমোদিত কলেজ ছিল। জাতির প্রতি এই প্রতিষ্ঠানের অবদানের স্বীকৃতি স্বরূপ ১৯৯২ সালে এই কলেজটিকে ডিমড বিশ্ববিদ্যালয়ের মর্যাদা দেওয়া হয় এবং তার নাম হয় বেঙ্গল ইঞ্জিনিয়ারিং কলেজ (ডিমড্ ইউনিভার্সিটি)। ভারতের তৎকালীন রাষ্ট্রপতি ড. শঙ্কর দয়াল শর্মা ১৯৯৩ সালের ১৩ মার্চ আনুষ্ঠানিকভাবে এই ডিমড বিশ্ববিদ্যালয়টি উদ্বোধন করেন। ২০০৪ সালের ১ অক্টোবর এই প্রতিষ্ঠান বেঙ্গল ইঞ্জিনিয়ারিং অ্যাণ্ড সায়েন্স ইউনিভার্সিটি, শিবপুর নামে একটি পূর্ণাঙ্গ বিশ্ববিদ্যালয়ের মর্যাদা পায়। ২০০৫ সালের ১৩ জুলাই ভারতের তৎকালীন রাষ্ট্রপতি ড. এ পি জে আব্দুল কালাম আনুষ্ঠানিকভাবে বেঙ্গল ইঞ্জিনিয়ারিং অ্যান্ড সায়েন্স ইউনিভার্সিটি, শিবপুর (বেসু)-র আনুষ্ঠানিক উদ্বোধন করেন।
প্রাক্তন রাষ্ট্রপতি প্রয়াত প্রণব মুখোপাধ্যায় ২০১৪ সালের ২৪ আগস্ট এক অনুষ্ঠানে একশো আটান্ন বৎসর অতিক্রম করা এই শিক্ষাপ্রতিষ্ঠানকে 'ভারতীয় প্রকৌশল বিজ্ঞান এবং প্রযুক্তিবিদ্যা প্রতিষ্ঠান' নতুন নামকরণ করে জাতির প্রতি উৎসর্গ করেন।
এই প্রতিষ্ঠানের বহু প্রাক্তনী সমাজের বিভিন্ন ভূমিকায় অবদান রেখেছেন।
ইস্পাত

ইস্পাত বা পাকা লোহা হল লোহা ও কার্বনের একটি সংকর ধাতু যাতে মান ভেদে মোট ওজনের ০ .২% থেকে ২.১% কার্বন থাকে। ম্যাংগানিজ, ক্রোমিয়াম, ভ্যানাডিয়াম এবং ট্যাংস্টেন লোহার সাথে মিশিয়ে ইস্পাত তৈরী যায়। তবে কার্বনই সবচেয়ে সাশ্রয়ী উপাদান।
ইস্পাত লোহার তুলনায় দৃঢ়তর। লোহার সঙ্গে বিভিন্ন ধাতু মিশ্রণ করা হলে লোহার দৃঢ়তা বৃদ্ধিপ্রাপ্ত হয়। নিম্ন গলনাংক ও ঢালাই যোগ্যতার জন্য উচ্চ কার্বনযুক্ত সংকর ঢালাই লোহা (ইং: কাস্ট আয়রন) নামে পরিচিত।
বিভিন্ন অদক্ষ উপায়ে রেনেসাঁ যুগের অনেক আগে থেকেই ইস্পাত তৈরি শুরু হয়। কিন্তু ১৭শ শতাব্দীতে বিভিন্ন উন্নত উপায়ে ইস্পাত তৈরি শুরু হলে এর ব্যবহার বৃদ্ধি পায়। ১৯ শতকের মাঝামাঝি সময়ে বেসমার পদ্ধতিতে ইস্পাত উৎপাদন শুরু হলে এটি সস্তা ও বহুল ব্যবহৃত ধাতুতে পরিণত হয়। আরও পরে বেসিক অক্সিজেন প্রক্রিয়ায় উৎপাদনের ফলে এর মান অনেক বৃদ্ধি পায় ও দাম অনেক কমে যায়। বর্তমানে ইস্পাত পৃথিবীর অন্যতম বহুল ব্যবহৃত পদার্থ। দালান-কোঠা, মেশিন, জাহাজ, গাড়ী, তৈজসপত্র ইত্যাদির প্রধান উপাদান ইস্পাত। বর্তমানে ইস্পাতের মান বিভিন্ন আন্তর্জাতিক মানদানকারী প্রতিষ্ঠান কর্তৃক পরিমাপ করা হয়।
অন্যান্য ধাতুর মত লোহাও ভূগর্ভে অক্সিজেন ও সালফারের সাথে যুক্ত অবস্থায় থাকে। ঢালাই লোহার গলনাংক ১৩৭০ ডিগ্রী সেলসিয়াস। ইস্পাতের ঘনত্ব মানের ওপর ভিত্তি করে প্রতি ঘনসেন্টিমিটার ৭.৭৫ থেকে ৮.০৫ গ্রাম পর্যন্ত হতে পারে।
কাঠিন্য মাত্রা

কাঠিন্য মাত্রা কোন বস্তু কি পরিমাণ শক্ত তা পরিমাপের একটি স্কেল হল কাঠিন্য মাত্রা(স্কেল)। কাঠিন্য মাত্রার প্রবর্তকের নামানুসারে এটিকে মোজ'এর মাত্রা বা মোজ স্কেলও ("Mohs scale") বলা হয়ে থাকে।
এই মাত্রাটি প্রণয়ন করা হয়েছে কোন বস্তু অন্য কোন বস্তুতে আঁচড় কাটতে পারে, তার ভিত্তিতে। মোজ'এর কাঠিন্য মাত্রার কোনো একটি পদার্থ ক্রমানুসারে পূর্ববর্তী সব পদার্থের উপরে আঁচড় কাটতে পারে।
ট্যাজিকাফ্লুএফেকোটোকোডা= 
১. ট্যালক
২. জিপসাম
৩. ক্যালসাইট
৪. ফ্লুওরাইট
৫. এপিটাইট
৬. ফেল্ডস্পার
৭. কোয়ার্টজ
৮. টোপাজ
৯. কোরান্বাডাম
১০. ডায়মন্ড
কাঠিন্য মাত্রার ১০টি পদার্থের তালিকা নিম্নের প্রদত্ত হলো।
এতে সবচেয়ে নরম হল ট্যালক এবং সবচেয়ে কঠিন হল ডায়মন্ড। আমাদের হাতের নখের কাঠিন্য হল ২।৫।
স্টেল্থ

স্টেল্থ বিমান এক বিশেষ ধরনের বিমান যা রাডারকে ফাঁকি দিতে সক্ষম। এটি বিশেষ ধরনের প্রযুক্তি ব্যবহার করে যার ফলে দৃশ্যমান, শাব্দিক, অবলোহিত তরঙ্গ, এবং বেতার তরঙ্গ দ্বারা এর অবস্থান নির্ণয় করা যায় না। এই প্রযুক্তিকে সম্মিলিতভাবে স্টেল্থ প্রযুক্তি বলা হয়। স্টেল্থ প্রযুক্তির উন্নয়ন শুরু হয় দ্বিতীয় বিশ্বযুদ্ধ চলাকালীন জার্মানিতে। মূল হোর্টেন হো ২২৯ এর নকশা করা হয় বিএমডব্লিউ ০০৩ জেট ইঞ্জিন যুগলের জন্য কিন্তু পরে জাঙ্কার্স জুমো ০০৪ জেট ইঞ্জিন যুগলে ব্যবহৃত হয় এবং এটিকে প্রথম স্টেল্থ বিমান হিসেবে উল্লেখ হয়। মার্কিন যুক্তরাষ্ট্রের বিমানের স্টেল্থের পরিচিত আধুনিক উদাহরণ হল এফ-১১৭ নাইটহক (১৯৮১-২০০৮), বি-২ স্পিরিট, লকহিড মার্টিন এফ-২২ র‌্যাপ্টর, এবং এফ-৩৫ লাইটনিং ২।
স্টেল্থ বিমানের মূল নকশার উদ্দেশ্য হল রাডার ও উত্তাপ এড়িয়ে চলা। ফলে নকশাকারদের নিম্নোক্ত বিষয়ে প্রাধান্য দিয়ে থাকে, যা বিমানের সফলতার ভিত গড়ে তুলে:-
অস্ট্রেলীয় আদিবাসী

অস্ট্রেলীয় আদিবাসী বলতে অস্ট্রেলীয়ার মূল ভূখণ্ড এবং টরেস প্রণালী অঞ্চলে অবস্থিত দ্বীপ সমূহে বসবাসকারী আদিবাসী জনগোষ্ঠীকে বুঝান হয় । অস্ট্রেলিয়ার বর্তমান জনসংখ্যার এরা ৩.২% ভাগ । টরেস প্রণালীর দ্বীপ সমূহের বাসিন্দাদের থেকে অস্ট্রেলিয়ার মূল ভূখণ্ডের আদিবাসীদেরকে আলাদা করার জন্য 'অ্যাবরিজিন' শব্দটি ব্যবহার করা হয় ।
অস্ট্রেলিয়াতে মানব বসবাসের এপর্যন্ত যত নিদর্শন খুঁজে পাওয়া গেছে তার মধ্যে প্রাচীনতম হল মাঙ্গো মানবের দেহাবশেষ । ধারণা করা হয় এই দেহাবশেষ প্রায় ৪০,০০০ বছরের পুরাতন। কাজেই অস্ট্রেলীয় আদিবাসীদের পূর্ব পুরুষেরা তার থেকেও অনেক আগেই এই মহাদেশে এসে বসবাস শুরু করেন, ঠিক কত বছর আগে সেই বসতী পত্তন শুরু হয়েছিল তা এখনো নিশ্চিত ভাবে জানা যায়নি, তবে অণুমান করা হয় আজ থেকে ১,২৫,০০০ বছরও হতে পারে।
অস্ট্রেলিয়ার বিভিন্ন আদিবাসী জনগোষ্ঠীর মধ্যে অনেক বৈচিত্র্য লক্ষনীয়। এদের প্রত্যেকেরই নিজস্ব ভাষা, সংস্কৃতি এবং সামাজিক রীতি-নীতি রয়েছে। ইউরোপিয় আগমনের পুর্বে অস্ট্রেলিয়াতে প্রায় ২৫০ থেকে ৩০০ টি ভিন্ন ভাষাভাষী গোষ্ঠীর বসবাস ছিল, প্রায় ৬০০ টি উপভাষা তারা ব্যবহার করত। আজ ২০০ টির মত ভাষা এবং উপভাষা ব্যবহৃত হয় এবং তার মধ্যেও ২০টি বিলুপ্তির পথে । ইউরোপিয়রা পাকাপাকি ভাবে এই মহাদেশে বসবাস শুরু করার পর থেকে ধারণা করা হয় আদিবাসীদের সংখ্যা ৩,১৮,০০০ থেকে ৭,৫০,০০০ এর মধ্যে রয়েছে । এদের সিংহভাগের বসবাস মহাদেশের দক্ষিণ-পূর্ব অঞ্চলে মারি নদীর আশে পাশে ।
হ্যারিয়ার (যুদ্ধ বিমান)

হ্যারিয়ার (ইংরেজি: Harrier Jump Jet) এক বিশেষ ধরনের সামরিক বিমান যার উড্ডয়নের জন্য কোনো রানওয়ের প্রয়োজন হয়না এবং এটি হেলিকপ্টারের মত সরাসরি উলম্বিক ভাবে উড্ডয়নে সক্ষম।
হ্যারিয়ার বিমান আকাশ থেকেও মাটিতে হামলা চালাতে পারে। এই বিমানটি ইউ এস এম সি, স্প্যানিশ নেভি, ইতালীয় নেভি ব্যবহার করে।
এটি ন্যাটোর সমন্বিত যুদ্ধাস্ত্র উন্নয়ন প্রকল্পের ফলে বিকাশ কালে উন্নতিতে সহায়তা পায়। ১৯৬০-এর দশকের শেষের দিকে রয়েল এয়ার ফোর্সের জন্য ৬টি "P.1127 (RAF)"-এর সরবরাহ করার চুক্তি করা হয়।
ভিকারুননিসা নূন স্কুল এন্ড কলেজ

ভিকারুননিসা নুন স্কুল ও কলেজ ঢাকার বেইলি রোডে অবস্থিত বাংলাদেশে মেয়েদের একটি স্বনামধন্য উচ্চমাধ্যমিক বিদ্যালয়। ১৯৫২ সালে তৎকালীন পাকিস্থানের পূর্ব পাকিস্তান প্রদেশের (বর্তমানে বাংলাদেশ) গভর্নর ফিরোজ খান নুনের সহধর্মিনী ভিকার উন নিসা নুন ঢাকায় মেয়েদের একটি আধুনিক শিক্ষাপ্রতিষ্ঠান শুরু করার লক্ষ্যে স্কুলটি প্রতিষ্ঠা করেন ও তার নামানুসারেই স্কুলটির নামকরণ করা হয়েছে। ভিকারুননিসা স্কুলের সাথে ক্ষেত্রবিশেষে উপমহাদেশের ইতিহাসের সংযোগ রয়েছে। এটি এখন বাংলাদেশের নামকরা স্কুলগুলোর মধ্যে অন্যতম।
স্কুলটির নামের উৎস জন্মসূত্রে অস্ট্রিয়ান মহিলা ভিকারুননিসা নুন। ১৯৪৫ সালে ফিরোজ খান নুনের সাথে বিবাহে আবদ্ধ হওয়ার সূত্রে তিনি ইসলাম ধর্ম গ্রহণ করে তার পূর্ববর্তী নাম ভিক্টোরিয়া পরিবর্তন করে ভিকারুননিসা নুন নাম গ্রহণ করেছিলেন। নুন পরিবার সামাজিক উন্নয়নে বিভিন্ন ভাবে তাদের অবদানের অংশ হিসেবে ১৯৫১ সালে শুধুমাত্র মেয়েদের জন্য এই স্কুলটি প্রতিষ্ঠা করেন। স্কুলটি প্রতিষ্ঠার সমসাময়িক সময়ে শিক্ষা বিস্তার ও প্রসারে অবদান হিসেবে নুন পরিবার একটি তহবিল গঠন করেন যা থেকে উচ্চশিক্ষা লাভে আগ্রহী তৎকালীন পাকিস্তানি শিক্ষার্থীদের যুক্তরাজ্যের অক্সফোর্ড ও ক্যামব্রিজ বিশ্ববিদ্যালয় সমূহে গমনের জন্য বৃত্তিসহ প্রয়োজনীয় সহায়তা দান করা হত। অবশ্য এই তহবিল ভিকারুননিসা নুন স্কুলের সাথে সম্পৃক্ত ছিলনা।
১৯৫৩-৫৫ সময়ে অধ্যক্ষ ছিলেন‌ মিসেস কোটস। ১৯৫৬-১৯৫৮ সালে মিসেস ব্র্যাডলি। ১৯৬৮-১৯৭৮ সালে মিসেস এ চৌধুরী।
স্কুলটির কার্যক্রম মূলত এর প্রধান শাখা বেইলি রোডকে কেন্দ্র করে ঘটে থাকে। তবে একই প্রশাসনের অধীনে স্বতন্ত্র আরও তিনটি শাখা গড়ে তোলা হয়েছে যেগুলো রাজধানীর ধানমন্ডি, আজিমপুর ও বসুন্ধরা আবাসিক এলাকায় অবস্থিত। সর্বমোট চারটি শাখা মিলিয়ে প্রায় ২৪০০০ এর অধিক ছাত্রী ভিকারুননিসা নুন স্কুলে নিয়মিতভাবে শিক্ষালাভ করে থাকে।
পাঠদানের পাশাপাশি অন্যান্য কার্যক্রমের জন্য ভিকারুননিসা নুন স্কুল বিখ্যাত। স্কুলটির ছাত্রীদের অংশগ্রহণে এখানে বেশ অনেকগুলি ক্লাব বা সংঘ গড়ে তোলা হয়েছে যেগুলোতে পরিবেশ গবেষণা, বিজ্ঞানচর্চা, বিতর্ক ইত্যাদি কর্মকাণ্ড পরিচালনা করা হয়। এই ক্লাবগুলো স্কুলের অভ্যন্তরীণ সহ বিভিন্ন আন্তঃপ্রতিষ্ঠান প্রতিযোগিতা আয়োজন করে থাকে। ক্লাবগুলো অন্যান্য বিভিন্ন প্রতিযোগীতায় অংশ নিয়েও স্কুলের জন্য সম্মান বয়ে এনে থাকে।
এখানকার যে ক্লাব রয়েছে সবগুলই বেশ সক্রিয়। এবং তারা প্রতিবছরই পাঠ্যক্রমের বাইরের বিভিন্ন কাজে অংশগ্রহণ করে সাফল্য লাভ করছে।
স্কুলটির একটি সমৃদ্ধ পাঠাগার রয়েছে যেখানে বিভিন্ন বিষয়াবলীর উপর লেখকের বইসহ নানাবিধ প্রকাশনা সরবরাহ করা হয়ে থাকে। প্রকাশনাগুলোর মধ্যে রয়েছে প্রতিষ্ঠানটির নিজস্বভাবে প্রকাশিত ম্যাগাজিন সহ বহিঃর্বিশ্বের বিভিন্ন প্রকাশনা। প্রতিষ্ঠানটিতে আধুনিক সরঞ্জামমন্ডিত একটি সুসজ্জিত কম্পিউটার ল্যাব রয়েছে।
রাজউক উত্তরা মডেল কলেজ

রাজউক উত্তরা মডেল কলেজ বাংলাদেশের ঢাকা শহরের উত্তরা এলাকায় অবস্থিত একটি শিক্ষাপ্রতিষ্ঠান।
রাজউকের সহযোগিতায় শিক্ষা মন্ত্রণালয়ের সরাসরি নিয়ন্ত্রণ এবং ব্যবস্থাপনায় ১৯৯৪ সালে প্রায় সাড়ে ৪ একর জমির উপর কর্নেল নুরন নবী (অবসরপ্রাপ্ত) এর তত্ত্বাবধানে রাজধানীর উত্তরায় রাজউক উত্তরা মডেল কলেজ স্থাপিত হয়। ১৯৯৪ সালের প্রথম দিকে প্রধান একাডেমিক ভবনের নির্মাণ কাজ শেষ হয় এবং তৎকালীন প্রধানমন্ত্রী খালেদা জিয়া ১৯৯৪-৯৫ শিক্ষাবর্ষে কলেজ শাখার উদ্বোধন করেন। অবকাঠামোগত সুযোগ সুবিধার স্বল্পতার কারণে ১৯৯৫ সালে আরেকটি উন্নয়ন পরিকল্পনা গ্রহণ করা হয় এবং ২০০১ সালে ক্যাম্পাসটি বর্তমান রূপধারণ করে। একটি শাখা (প্রভাতী) নিয়ে রাজউক উত্তরা মডেল কলেজ যাত্রা শুরু করে কিন্তু অধিক শিক্ষার্থীর চাপ সামলানোর জন্য সরকারের পরামর্শ অনুযায়ী পরবর্তীতে ২০০৩ সালে বিদ্যালয়টিতে দিবা শাখা চালু করা হয়।
রাজউক উত্তরা মডেল কলেজ জাতীয় শিক্ষাক্রমের অধীনে নিম্ন মাধ্যমিক, মাধ্যমিক এবং উচ্চ মাধ্যমিক স্তরে বাংলা এবং ইংরেজি উভয় মাধ্যমেই শিক্ষাদান করে থাকে। প্রায় ৮,০০০ জন শিক্ষার্থী এই বিদ্যালয়ে অধ্যয়ন করে থাকে। রাজউক উত্তরা মডেল কলেজে প্রায় ১৫,০০০ বই সমৃদ্ধ পাঠাগার এবং পদার্থবিজ্ঞান, রসায়ন, জীববিজ্ঞান ও কম্পিউটার পরীক্ষাগার রয়েছে।
রাজউক উত্তরা মডেল কলেজ জাতীয় শিক্ষাক্রম অনুসরণ করে থাকে। এছাড়া ৬ষ্ঠ-৮ম শ্রেণীর শিক্ষার্থীরা সঙ্গীত শিক্ষা, চারু ও কারুকলা এবং বাদ্যযন্ত্র বাজানো শেখার ক্লাসেও অংশ নিতে পারে।
সিদ্ধার্থ (উপন্যাস)

"সিদ্ধার্থ " নোবেল পুরস্কার বিজয়ী জার্মান লেখক হেরমান হেস এর লেখা অন্যতম জনপ্রিয় একটি উপন্যাস। গৌতম বুদ্ধের সময়ে ব্রাহ্মণ পরিবারে জন্মগ্রহণকারী "সিদ্ধার্থ" নামে এক যুবকের আধ্যাত্বিক অভিযাত্রা এবং দর্শন এই উপন্যাসের মূল উপজীব্য।
হেরমান হেস এর এই নবম উপন্যাসটি লেখা হয়েছিল জার্মান ভাষায় , খুব সরল অথচ মাধুর্যপূর্ণ ছন্দে । হেরমান হেস ১৯১০ সালে ভারতে কিছুদিন কাটানোর পর, বইটি সর্বপ্রথম প্রকাশ পায় ১৯১২ সালে । বইটি যুক্তরাষ্ট্রে সর্বপ্রথম প্রকাশ পায় ১৯৫২ সালে এবং ৬০ এর দশকে বেশ প্রভাব বিস্তার করে। হেস বইটি উৎসর্গ করেন প্রিয় বন্ধু এবং নবেল পুরস্কার বিজয়ী ফরাসি নাট্যকার রোমেইন রোনাল্ড কে।
বাংলাদেশে বইটি সর্বপ্রথম প্রকাশ করে বিশ্ব সাহিত্য কেন্দ্র, ২০০২ সালে । বইটি অনুবাদ করেন জাফর আলম এবং সম্পাদনা করেন অধ্যাপক আবদুল্লাহ আবু সায়ীদ।
সিদ্ধার্থ শব্দটি এসেছে সংস্কৃত সমাস, সিদ্ধ (অর্জন) + অর্থ ( সম্পদ/ জ্ঞান ) = সিদ্ধার্থ (অর্জিত জ্ঞান)। অর্থ্যৎ কোন যাত্রী ( অনুষন্ধিৎসু ব্যক্তি বিশেষ) যিনি তার মোক্ষম লক্ষ্যে পৌছুতে সক্ষম হন। বুদ্ধত্ব লাভের পূর্বে গৌতম বুদ্ধের নাম ছিল রাজপূত্র "সিদ্ধার্থ "গৌতম। তবে এই উপন্যাসের সিদ্ধার্থ এবং গৌতম বুদ্ধ দু'জন ভিন্ন মানুষ।
সিদ্ধার্থ গ্রন্থ সম্পর্কে মার্কিন লেখক হেনরি মিলার বলেছেন : "সাধারণভাবে পরিজ্ঞাত বুদ্ধকে অতিক্রম করে এখানে নতুন এক বুদ্ধ সৃষ্টি করা হয়েছে এবং এ সাফল্য অভাবিতপূর্ব।"
গল্পের পটভূমি গৌতম বুদ্ধ - এর সময়কার প্রাচীন ভারত। ( পঞ্চম - দশম শতাব্দির মধ্যবর্তি সময়ে )গল্পের শুরু হয় ব্রাম্মণপূত্র সিদ্ধার্থ কে দিয়ে যে তার বাল্যবন্ধু এবং ছায়াসঙ্গী গোবিন্দ কে নিয়ে গৃহত্যাগ করে। তারা দুজন অন্তরাত্মার আলোর সন্ধানে যাত্রা শুরু করে। সিদ্ধার্থ বিভিন্ন ঘটনা এবং জীবনের ঘাত প্রতিঘাতের চেতনায় এক পর্যায়ে তার লক্ষ্যে পৌছুবার উপক্রম হয়। চেতনা হল মানুষের জীবনে ঘটে যাওয়া বিভন্ন ঘটনার অভিজ্ঞতার প্রতিফলন - যা কিনা মানুষের উপলব্ধি, শিক্ষা এমনকি জ্ঞানও বটে। উপলব্ধি আসে আত্মসিদ্ধি এবং অন্ত:করণ থেকে। হেসের সিদ্ধার্থ উপন্যাসটিতে মানুষের জীবনে লব্ধ অভিজ্ঞতাকে দেখানো হয়েছে সত্যকে জানার এবং আলোকিত হওয়ার সর্বোৎকৃষ্ট পথ হিসেবে। হেসের সৃষ্ট চরিত্র সিদ্ধার্থ দেখায় যে প্রকৃত জ্ঞান বিদ্যা, ধ্যান কিংবা পার্থিব সুখ থেকে নিজেকে বঞ্চিত করে কন্টক আসনে শায়ন করলেই পাওয়া যায় না, বরং তা আসে জীবনের মুখোমুখি হয়ে সংসার থেকে অভিজ্ঞাত উপলব্ধি দিয়ে।
সুতরাং, বিছিন্ন কিছু ঘটনা দিয়ে জীবনকে আসলে বিচার করা অর্থহীন - সিদ্ধার্থ উপোষ করে কিংবা প্রেম এবং বাণিজ্যের নেশায় নিমগ্ন হয়ে কোনও ভাবেই নির্বাণ লাভ করতে পারে না। যদিও এগুলোর কোনটিই নির্বান লাভের পথে বাধা হয়ে দাড়ায়নি বরং জীবনে ঘটে যাওয়া প্রতিটি ঘটনাই সিদ্ধার্থ'র আত্মপলোদ্ধিতে কোনও না কোন ভাবে কাজে এসেছে। ঘটে যাওয়া এই সব ঘটনাগুলোই অভিজ্ঞতার ভান্ডারে যুক্ত হয়েছে।
মহম্মদ হামিদ আনসারি

মহম্মদ হামিদ আনসারি (জন্ম: ১ এপ্রিল, ১৯৩৪ -) ভারতের প্রাক্তন উপরাষ্ট্রপতি তিনি ছিলেন। বিশিষ্ট শিক্ষক ও কূটনৈতিক মহম্মদ হামিদ আনসারি জাতীয় সংখ্যালঘু কমিশনের প্রাক্তন চেয়ারম্যান এবং আলিগড় মুসলিম বিশ্ববিদ্যালয়ের প্রাক্তন উপাচার্যের দায়িত্বও পালন করেন।
সিদ্ধার্থশঙ্কর রায়

সিদ্ধার্থশঙ্কর রায় (২০ অক্টোবর ১৯২০ - ৬ নভেম্বর ২০১০) একজন ভারতীয় বাঙালি রাজনীতিবিদ ও ভারতীয় জাতীয় কংগ্রেসের সদস্য ছিলেন। তিনি ছিলেন একজন খ্যাতনামা ব্যারিস্টার, পাঞ্জাবের প্রাক্তন রাজ্যপাল ও ভারতের প্রাক্তন শিক্ষামন্ত্রী। তিনি মার্কিন যুক্তরাষ্ট্রে ভারতীয় রাষ্ট্রদূতের দায়িত্বও সামলেছেন। ১৯৭২ থেকে ১৯৭৭ সাল পর্যন্ত তিনি ছিলেন পশ্চিমবঙ্গের মুখ্যমন্ত্রী।
কলকাতার এক অভিজাত পরিবারে সিদ্ধার্থশঙ্কর রায়ের জন্ম হয়। তাঁর বাবা সুধীর কুমার রায় ছিলেন কলকাতা উচ্চ আদালতের একজন নামকরা ব্যারিস্টার এবং ভারতীয় জাতীয় কংগ্রেসের একজন সদস্য। তাঁর মা অপর্ণা দেবী ছিলেন দেশবন্ধু চিত্তরঞ্জন দাশ ও তাঁর স্ত্রী বাসন্তী দেবীর জ্যেষ্ঠা কন্যা।
প্রফুল্লচন্দ্র সেন

প্রফুল্লচন্দ্র সেন (জন্ম ১০ এপ্রিল ১৮৯৭ - ২৫ সেপ্টেম্বর ১৯৯০ ) একজন ভারতীয় বাঙালি রাজনীতিবিদ স্বাধীনতা সংগ্রামী গান্ধীবাদি নেতা। তিনি পশ্চিমবঙ্গের তৃতীয় মুখ্যমন্ত্রী ছিলেন। তার জন্ম বর্তমান বাংলাদেশের খুলনা জেলার সেনহাটির এক বৈদ্যব্রাহ্মণ পরিবারে,তার পিতার নাম ছিল গোপালচন্দ্র সেন। পিতার কর্মস্থান বিহারে তার স্কুলজীবন কাটে। দেওঘরের আর কে মিত্র ইন্সটীটিউশন থেকে ম্যাট্রিক ও কলকাতার স্কটিশ চার্চ কলেজ থেকে পদার্থ বিজ্ঞানে ১৯১৮ সালে অনার্স নিয়ে বিএসসি পাশ করেন। 
১৯২১ সালে গান্ধীজির অসহযোগ আন্দোলনের আহ্বানে সাড়া দিয়ে তিনি রাজনৈতিক জীবন বেছে নেন। ১৯২২ সালে হুগলির গ্রামে গ্রামে তিনি চরকা ও খদ্দর-প্রচারে তৎপর হন । একসময় হুগলির বিদ্যামন্দিরে শিক্ষকতা করেছেন । দুর্গম এবং ম্যালেরিয়া অধ্যুষিত হুগলির আরামবাগকেই নিজের কর্মকেন্দ্র বেছে নিয়ে দীর্ঘ ষাট বৎসর সেখানেই কাটান। কালক্রমে তিনি "আরামবাগের গান্ধী" নামে পরিচিত হন। কাঁথি ও তমলুকে 'লবণ আইন' অমান্য আন্দোলনে, ১৯৪০ সালে 'সত্যাগ্রহ আন্দোলনে' ও ১৯৪২ সালে 'ভারত ছাড়ো' আন্দোলনে সক্রিয়ভাবে অংশ নিয়ে কারাদণ্ড ভোগ করেন। দেশ স্বাধীন হওয়ার পর ১৯৪৮ সালে ডাঃ বিধানচন্দ্র রায়ের মন্ত্রীসভায় অসামরিক সরবরাহ দপ্তরের মন্ত্রীরূপে যোগ দেন । ডাঃ রায়ের মৃত্যুর পর ১৯৬২ থেকে ১৯৬৭ সালে পর্যন্ত তিনি পশ্চিমবঙ্গের মুখ্যমন্ত্রী ছিলেন। ১৯৬৭ সালে আরামবাগে তিনি অজয় মুখোপাধ্যায়ের কাছে হেরে যান। তবে ১৯৭১ সালে তিনি পুনরায় নির্বাচিত হন । কংগ্রেস দ্বিধাবিভক্ত হলে তিনি কংগ্রেসে থেকে যান। ১৯৭৫ সালে ইন্দিরা গান্ধীর আমলে দেশে জরুরি অবস্থা ঘোষিত হলে তিনি তার বিরুদ্ধে প্রতিবাদ জানান। এক সময় জনতা পার্টিতে যোগ দিয়ে দলের রাজ্য কমিটির সভাপতি হন। ১৯৭৭ সালে ওই দলের প্রার্থী হিসেবে লোকসভার সদস্যও হন।
তিনি সৎ জীবনযাপনের এক উজ্জ্বল দৃষ্টান্ত রেখে গেছেন । কখনো কোনো সরকারি অর্থসাহায্য ও দাক্ষিণ্য গ্রহণ করেননি ।
অকৃতদার প্রফুল্লচন্দ্র সেন ইংরাজী ১৯৯০ সালের ২৫ শে সেপ্টেম্বর ৯৩ বৎসর বয়সে প্রয়াত হন ।
অমিত চাকমা

অমিত চাকমা (জন্ম: ২৫ এপ্রিল, ১৯৫৯; "অমিতাভ চাকমা" নামেও পরিচিত) হলেন একজন বাংলাদেশী বংশোদ্ভূত কানাডীয় রাসায়নিক প্রকৌশলী ও শিক্ষাবিদ। তিনি ২০০৯ সালে কানাডার ইউনিভার্সিটি অফ ওয়েস্টার্ন ওন্টারিও-র প্রেসিডেন্ট ও উপাচার্য নিযুক্ত হয়েছেন। তিনি বিশ্ববিদ্যালয়টির ১০ম প্রেসিডেন্ট। ২০১০ সালের ১৯ জুন ওয়াটারলু বিশ্ববিদ্যালয় থেকে সম্মানসূচক ডক্টর অফ ইঞ্জিনিয়ারিং, ২০১৫ সালে তিনি ব্রিটিশ কলাম্বিয়া বিশ্ববিদ্যালয়ের ইঞ্জিনিয়ারিং অ্যালামনাই থেকে আজীবন সম্মাননা এবং ২০১৭ সালে ঢাকা বিশ্ববিদ্যালয় থেকে তিনি সম্মানসূচক ডক্টরেট অব সায়েন্স ডিগ্রী লাভ করেন।
অমিত চাকমার জন্ম বাংলাদেশের দক্ষিণ-পূর্বাঞ্চল অর্থাৎ পার্বত্য চট্টগ্রামের এক চাকমা পরিবারে। ১৯৫৭ সালে তার জন্মস্থানের পাশে বাংলাদেশ সরকারের তত্ত্বাবধানে বাঁধ হওয়ায় তাদের অনেককেই সেখান থেকে চলে যেতে হয়। তার মধ্যে অমিত চাকমার পরিবারও ছিল। বাংলাদেশে উচ্চ মাধ্যমিক পর্যায়ের পড়াশোনা শেষ করার পর তিনি আলজেরীয় সরকারের বৃত্তি নিয়ে আলজেরিয়ার বিখ্যাত বিশ্ববিদ্যালয় Institut Algerien du Petrole-এ পড়তে যান। তিনি "রাসায়নিক প্রকৌশল" বিভাগে ভর্তি হয়েছিলেন। ১৯৭৭ সালে এই বিশ্ববিদ্যালয় থেকে ক্লাসে প্রথম স্থান অধিকার করে স্নাতক ডিগ্রি লাভ করেন। এরপর কানাডায় চলে যান মাস্টার্স ও পিএইচডি অধ্যয়নের জন্য। কানাডার ব্রিটিশ কলাম্বিয়া বিশ্ববিদ্যালয় থেকে রাসায়নিক প্রকৌশল বিষয়ে "এমএএসসি" এবং "পিএইচডি" ডিগ্রি লাভ করেন।
১৯৮৮ থেকে ১৯৯৬ সাল পর্যন্ত ইউনিভার্সিটি অব ক্যালগারির রাসায়নিক প্রকৌশল বিভাগে অধ্যাপনা করার পর ১৯৯৬ সালেই ইউনিভার্সিটি অব রেগিনা-তে চলে যান। সেখানে রাসায়নিক প্রকৌশল বিভাগের প্রধান নিযুক্ত হন। ১৯৯৯ থেকে ২০০১ পর্যন্ত রেগিনার ভাইস-প্রেসিডেন্ট রিসার্চ হিসেবে দায়িত্ব পালন করেন। এখানে থাকার সময়ই অমিতকে কানাডার "টপ ৪০ আন্ডার ৪০" তে স্থান করে নেন। এরপর ২০০১ সালে ইউনিভার্সিটি অফ ওয়াটারলু-র অ্যাকাডেমিক ভাইস-প্রেসিডেন্ট এবং প্রভোস্টের দায়িত্ব গ্রহণ করেন।
অমিত চাকমার গবেষণার মূল বিষয় প্রাকৃতিক গ্যাস প্রকৌশল এবং পেট্রোলিয়াম বর্জ্য ব্যবস্থাপনা।
২০০৯ সালের ১লা জুলাই অমিত চাকমা ইউনিভার্সিটি অফ ওয়েস্টার্ন ওন্টারিওর প্রেসিডেন্ট ও উপাচার্য হিসেবে দায়িত্ব গ্রহণ করেন। তার আগে এই দায়িত্বে ছিলেন পল ড্যাভেনপোর্ট। প্রেসিডেন্ট হিসেবে অমিতের লক্ষ্য ওয়েস্টার্ন ওন্টারিওকে বিশ্বের শীর্ষ ১০০ বিশ্ববিদ্যালয়ের সারিতে পৌঁছে দেয়া।
ইউনিভার্সিটি অব ওয়েস্টার্ন অন্টারিও

ইউনিভার্সিটি অফ ওয়েস্টার্ন অন্টারিও (ইংরেজি ভাষায়: University of Western Ontario, UWO) কানাডার অন্টারিও অঙ্গরাজ্যের "লন্ডন" শহরে অবস্থিত একটি সরকারী বিশ্ববিদ্যালয়। এটি কানাডার অন্যতম প্রাচীন বিশ্ববিদ্যালয়। ১৮৭৮ সালে বিশপ ইউনিভার্সিটির "বিশপ আইজ্যাক হেলমুথ" এবং হিউরনের অ্যাংলিকান ডায়োসিস এটি প্রতিষ্ঠা করেছিলেন। প্রতিষ্ঠার সময় এর নাম ছিল "ওয়েস্টার্ন ইউনিভার্সিটি অফ লন্ডন, অন্টারিও"। ১৮৬৩ সালে এখানে "হিউরন কলেজ" নামে একটি অ্যাংলিকান ধর্মীয় স্কুল প্রতিষ্ঠিত হয়েছিল, এটাই পরবর্তীকালে UWO-র ভিত্তি হিসেবে কাজ করে। বিশ্ববিদ্যালয়টির মোট আয়তন ৩৯৫ একর (১.৬ বর্গ কিলোমিটার) যার পুরোটাই টেমস নদীর উত্তর শাখার পাশে অবস্থিত। এতে মোট ভবনের সংখ্যা ৭৫টি। মূল প্রাঙ্গণের বাইরেও এর অনেকগুলো ভবন এবং জমি আছে।
বিশ্ববিদ্যালয়ের স্কুল রং পার্পল এবং সাদা, মটো "Veritas et utilitas" যার অর্থ "সত্য এবং প্রয়োজনীয়তা"। ওয়েস্টার্ন অন্টারিও বিশ্ববিদ্যালয়ের বর্তমান চ্যান্সেলর "জন টমসন", আর প্রেসিডেন্ট ও উপাচার্য হলেন অমিত চাকমা। ১২টি ফ্যাকাল্টি ও স্কুল, ৩টি অধিভুক্ত কলেজের মাধ্যমে এই বিশ্ববিদ্যালয় থেকে বিভিন্ন বিষয়ে ২০০টিরও বেশি ডিগ্রি ও ডিপ্লোমা প্রদান করা হয়।
অজয় মুখোপাধ্যায়

অজয় কুমার মুখোপাধ্যায় (১৫ এপ্রিল ১৯০১ — ২৭ মে ১৯৮৬) ছিলেন ভারতীয় বাঙালি স্বাধীনতা সংগ্রামী তথা পশ্চিমবঙ্গের চতুর্থ মুখ্যমন্ত্রী।
প্রেসিডেন্সি কলেজে পড়াকালীন অসহযোগ আন্দোলনে যোগদান করে পড়া ছেড়ে দেন অজয় মুখোপাধ্যায়। জীবনের দীর্ঘ সময় জেলে বা অন্তরীন অবস্থায় কাটে। ১৯৪২ এ তাঁর তৈরী বিদ্যুৎ বাহিনী তাম্রলিপ্ত জাতীয় সরকার গঠনে ভূমিকা রেখেছিল। ব্রিটিশ সরকারকে যথেষ্ট বেগ পেতে হয় বিদ্যুৎ বাহিনী দমন করতে।
১৯৬৩ সালে প্রথম বিধানসভা সদস্য ও সেচমন্ত্রী হন তিনি। মন্ত্রীত্ব ত্যাগ করে কংগ্রেস সংগঠন গড়ে তোলার কাজে আত্মনিয়োগ করেছিলেন। ১৯৬৪ সালে প্রদেশ কংগ্রেস সভাপতি হন। জাতীয় কংগ্রেসের সঙ্গে যুক্ত থাকলেও পরে কংগ্রেস ত্যাগ করে বাংলা কংগ্রেস গঠন করেন নলিনাক্ষ সান্যাল এর সঙ্গে এবং সিপিআই(এম)-এর সহযোগিতায় দুইবার যুক্তফ্রন্ট সরকার পরিচালনা করেন। ১৫ মার্চ ১৯৬৭ থেকে ২ নভেম্বর ১৯৬৭ ও ২৫ ফেব্রুয়ারি ১৯৬৯ থেকে ১৯ মার্চ ১৯৭০ পর্যন্ত তিনি যুক্তফ্রন্টের মুখ্যমন্ত্রী পদে আসীন ছিলেন। ১৯৭৭ সালে তাঁকে ভারতের দ্বিতীয় সর্বোচ্চ অসামরিক সম্মান পদ্মবিভূষণ প্রদান করা হয়।
শেষ জীবনে রাজনীতি থেকে নিজেকে সরিয়ে নেন তিনি। অকৃতদার ছিলেন। সর্বজনশ্রদ্ধেয় এবং সৎ রাজনীতিবিদ হিসেবে বাংলার রাজনীতিতে আজো উদাহরণস্বরূপ হয়ে আছেন। লোকচক্ষুর অন্তরালে এবং নিতান্তই অবহেলায় মারা যান প্রাক্তন মুখ্যমন্ত্রী অজয় মুখোপাধ্যায়। ২৭ মে, ১৯৮৬ খ্রিষ্টাব্দে।